qundao/data-zh-poetry huggingface dataset:
玉照堂觀梅二十首·其一〇
作者：張鎡
朝代：宋

別開庭院近蓮塘，油榭欄干小扇窗。
更取梅花瓶內插，放教清夢月橫江。
玉照堂觀梅二十首·其一一
作者：張鎡
朝代：宋

蕭然日月岸綸巾，春滿幽園肯倦行。
一事尚須煩造物，看松微雨看梅晴。
玉照堂觀梅二十首·其一七
作者：張鎡
朝代：宋

喜客能揮白玉琴，此花端解古時音。
只防老鶴來偷聽，引起翻雲萬里心。
玉照堂觀梅二十首·其一三
作者：張鎡
朝代：宋

鵯鵊呼人曉夢回，霽光催賞百株梅。
輕車不管沾泥滑，童子從來自慣推。
玉照堂觀梅二十首·其一九
作者：張鎡
朝代：宋

風調花常逐歲新，苦慚詩思只陳陳。
吟成不敢分明舉，生怕渠知鄙薄人。
玉照堂觀梅二十首·其一二
作者：張鎡
朝代：宋

正煖休嫌夜雨來，恐花乘煖一齊開。
不然何事東風意，容易吹香與碧苔。
玉照堂觀梅二十首·其一五
作者：張鎡
朝代：宋

九節筇枝休化龍，佳時朝暮且相從。
枯條豈但敲令盡，鳥雀衝花定不忪。
玉照堂觀梅二十首·其一八
作者：張鎡
朝代：宋

杯行纔到莫留殘，要向梅邊露肺肝。
今日正晴還有雪，謂予不信試遥看。
玉照堂觀梅二十首·其一六
作者：張鎡
朝代：宋

今夕懸知月未圓，照梅已自不勝妍。
冰姿玉色誰堪比，除是姮娥敢並肩。
玉照堂觀梅二十首·其一四
作者：張鎡
朝代：宋

蒼帝妃嬪總素裝，勝遊常是遍江鄉。
玉樓謫墮遲歸去，冷淡工夫笑我忙。
玉照堂觀梅二十首·其七
作者：張鎡
朝代：宋

從來嫌用和羹字，纔到詩中俗殺人。
一片彩雲溪上暖，不隨芳草夕陽新。
玉照堂觀梅二十首·其三
作者：張鎡
朝代：宋

生怕高花易過春，隔年先早著精神。
冰綃旋買連三幅，剩與溪山併寫真。
玉照堂觀梅二十首·其九
作者：張鎡
朝代：宋

山際樓臺水際村，見梅常是動吟魂。
全身此日清芬裏，籬落疎斜不喜論。
玉照堂觀梅二十首·其二
作者：張鎡
朝代：宋

映竹依松望最宜，如無似有乍開時。
思量切比幽人語，不著工夫格自奇。
玉照堂觀梅二十首·其二〇
作者：張鎡
朝代：宋

高窠依約百年餘，蠹枿重重艾衲鋪。
親見主人來買地，遮番添得白髭鬚。
玉照堂觀梅二十首·其五
作者：張鎡
朝代：宋

羣芳非是乏新寄，或在繁時或嫩時。
唯有南枝香共色，從初到底絕瑕疵。
玉照堂觀梅二十首·其八
作者：張鎡
朝代：宋

醉上輕舟泛淥漪，細穿橋柱獨行遲。
風前撫掌催花發，驚起羣飛五色兒。
玉照堂觀梅二十首·其六
作者：張鎡
朝代：宋

六日新春一再來，直須登樹賞花開。
攀翻徑上枝梢外，不負東風是此杯。
玉照堂觀梅二十首·其四
作者：張鎡
朝代：宋

縱橫遥襯碧雲端，林下鋪氈坐卧看。
不但歸家因桂好，爲梅亦合早休官。
玉照堂觀梅二首·其一
作者：張鎡
朝代：宋

絕憐一見一番新，短直長斜意總真。
繞屋便能雲態度，問春誰更雪精神。
栽花十畝猶嫌少，與我多生定是親。
爲惜生香怕閒却，折歸聊當散花人。
玉照堂觀梅二首·其二
作者：張鎡
朝代：宋

未辦當春句法工，坐來花下泥春風。
山高水遠須人領，玉潔珠光喜日烘。
越女信知天下白，屈平那是澤邊窮。
明朝風雨從教有，老眼今年已不空。
玉照東西兩軒有紅梅及千葉緗梅未經題詠倒用前韵各賦五首·其一
作者：張鎡
朝代：宋

昔遊嘗到海中光，我與諸公各醉狂。
同向塵中三十載，朱顔應笑鬢絲長。
玉照東西兩軒有紅梅及千葉緗梅未經題詠倒用前韵各賦五首·其三
作者：張鎡
朝代：宋

一粒丹砂換骨來，移根聞自浙東栽。
市門古矣留遺跡，問訊仙翁定姓梅。
玉照東西兩軒有紅梅及千葉緗梅未經題詠倒用前韵各賦五首·其二
作者：張鎡
朝代：宋

雖嫌綠葉與青枝，入格依前自欠詩。
幾向斜陽溪畔見，猶將桃杏誤猜疑。
玉照東西兩軒有紅梅及千葉緗梅未經題詠倒用前韵各賦五首·其五
作者：張鎡
朝代：宋

方諸臺聳日邊雲，望拜青童上相君。
侍女百千皆絳服，恰如簷外樹紛紛。
玉照東西兩軒有紅梅及千葉緗梅未經題詠倒用前韵各賦五首·其四
作者：張鎡
朝代：宋

海棠曾把比朝眠，妃子粧慵玉鏡前。
若似此花顔色好，定教天寶畫師傳。
玉霄花
作者：張鎡
朝代：宋

虛皇清晏仙班朝，寶花隨現非根苗。
璆林瑶樹振靈響，飛彩燦蒨輝蒼霄。
下憐人宇厭凡卉，特許福地生芳條。
細看纖潔謝丹粉，仿像翠鬢森珠翹。
移來泉石助蕭爽，暗麝不必絺衣飄。
玉簪失素萱讓葉，倚牆豈獨麾芭蕉。
王倅德遠有詩謝送菊因酬二絕·其一
作者：張鎡
朝代：宋

晚香烟冷萬金籬，林下何曾必課詩。
如許簿書花一到，便成瓊報碧雲詞。
王倅德遠有詩謝送菊因酬二絕·其二
作者：張鎡
朝代：宋

愛竹君家有子猷，黄花君復向人求。
不妨官事兼幽事，應笑儂歸兩過秋。
王荆文公有客至當飲酒篇姜邦傑廣其意賦詩見示有云有客固當飲無客飲更歌有客與無客頹然同一科僕因和答一首
作者：張鎡
朝代：宋

客至當飲酒，客去亦飲酒。
有客與無客，酒杯不離手。
昔賢立意固可嘉，今賢廣之尤足誇。
人生都無四萬日，炊黍未辦鬢已華。
功名富貴軟鐵漢，四萬日中先太半。
穉衰憂病睡工夫，餘剩不能供罋算。
何當筠籠罩住兔與烏，請渠同道黄金壺。
皇王帝霸果何事，醉眼一覷皆虛無。
春風今年春雨粗，池中水通門前湖。
垂楊洲旁繫板舫，艷杏橋上行巾車。
纔晴肯放此樂緩，客有與無俱不管。
詩成書紙或書牆，後五十年墳草長。
珍林
作者：張鎡
朝代：宋

李棗栗銀杏，橙梨柿木瓜。
楊梅與金橘，不讓滿園花。
琅華洞天
作者：張鎡
朝代：宋

琪樹已無塵，山幽地更靈。
羽流來往熟，仙飯設青精。
甲辰仲冬八日元衡携兩詩過訪及歸次韵酬送後篇兼寄張武子·其一
作者：張鎡
朝代：宋

每將幽事當功名，唯欠能詩竹裏僧。
逕寫此篇爲疏引，菴成來往豈無憑。
甲辰仲冬八日元衡携兩詩過訪及歸次韵酬送後篇兼寄張武子·其二
作者：張鎡
朝代：宋

合處疇能證不疑，吾宗神秀歲寒姿。
無書寄便今猶懶，說似應須倩老師。
當塗叔祖生朝以顧亮畫雙松鹿雀爲壽
作者：張鎡
朝代：宋

維崧之顛仙所巢，凡卉不敢爭分淆。
千年雙幹騰老蛟，露月沐浴風枝敲。
雪霜貿貿青愈苞，天授非論地肥磽。
翼而翔飛足而跑，倘輕來此遭譏嘲。
偉哉兩鹿義漆膠，生鐵挺角銅爲骹。
於菟可阱熊可庖，爾獨不受人鞭捎。
如鳳在藪麟在郊，俯仰自得盤林坳。
神雀亦喜辭黄茅，飛鳴豈復喧啁啁。
丹葩照映山靈教，欲銜獻仙薦杯殽。
南園胸中洞六爻，大藩鎮護無鳴髇。
報穰祝畢停迎貓，行取相印符竹拋。
長生陰德丹臺抄，我欲歌頌追雲璈。
往壽此畫猶毫髾，阻修頼有精誠交。
病起見缾中蠟梅偶書
作者：張鎡
朝代：宋

南湖地勝無凡木，只說寒梅誇不足。
四般風韻兩般高，黄如蜂蠟白如玉。
餘品緗紅亦總嘉，早開最喜黄白花。
去年樹下看不厭，吟興被壓空長嗟。
今冬一病恰半月，未暇尋梅踏殘雪。
數枝蠟蕊忽先來，吹香大慰經年別。
道人不作羣兒癡，三嗅喚醒勝良醫。
黄絹幼婦語難辨，一默自有無窮詩。
此機亦似維摩老，何曾真難文殊倒。
從茲不病是談禪，命花却爲金色仙。
癸卯立秋後一日鑿井竹間
作者：張鎡
朝代：宋

茲歲苦告晹，旱熯彌五旬。
老火秋益焚，陽螭燎朱鱗。
小寢屢亭午，牀移瞰墀垠。
迎南有風到，汛掃方無塵。
髯奴挈缾水，云此乞諸鄰。
同居雖楹連，列位難地均。
舊井蔭一亭，經夏汲取頻。
霤澤既稍愆，土脈幾就湮。
倏思書齋外，牆西種叢筠。
而間事墾掘，泉眼當津津。
涓辰甲戌良，霜鍤穿苔茵。
下浚十尺餘，疏泥出膠墐。
靈泉果旁溢，清泠潔如銀。
板松實爲底，環塼虛至脣。
汞沙赤顆塊，石英紫璘皴。
投置可蠲疾，釀麴尤甘醇。
青絲繫銅壺，挹玩醒心神。
當年負暄老，猶將獻嚴宸。
九重方焦勞，渴饑念黎民。
昨暮雨一篩，四野艱敷勻。
今晨直言詔，庶政勤咨詢。
諫聽將必行，純誠動蒼旻。
沾蘇徧原畝，丕昭吾君仁。
登城歌
作者：張鎡
朝代：宋

二月二十八，花開滿林鶑恰恰。
春光誰遣插翅飛，雪色情知添鬢髮。
暄風隨我登古城，遠樹如簇山如縈。
一川渺瀰青鏡平，雲翳不定天疑行。
去船住船縱復橫，日輝迸射光晶晶。
逆聽萬古蒼蠅聲，眼穿故國喚不應。
鼎湖龍升朝帝廷，還領舊物蘇函靈。
維先忠烈爲列星，侍堯受命行專征。
今上移軍復四京，實遵天時協羣情。
不戰自可屈人兵，版圖悉更郡縣名。
蛇荒鳥夷頒朔正，禮樂制度重修明。
漏泉沛澤江海傾，小臣筆力鴻毛輕。
願書詔命奔驛程，滌洗罪眚哀孤惸。
霜露所墜皆驩盈，此意一笑從誰評。
舊遊安期丹想成，未須遣鶴來相迎。
我方居園學長生，後五百歲歸蓬瀛。
登春陌
作者：張鎡
朝代：宋

花柳燄通津，幽居日日春。
門前往來者，同是華封人。
登梅橋望桂隠
作者：張鎡
朝代：宋

常日居園不自奇，今朝勝處上橋知。
平湖百畝橫當戶，茂樹千章翠繞籬。
隣寺鐘魚初歷歷，里閭雞犬亦熙熙。
隔城更有青山在，朝揖吾家出好詩。
白楊梅
作者：張鎡
朝代：宋

興高團雪綴珍叢，彈火燒林一洗空。
驛騎不供妃子笑，冰姿猶勝荔枝紅。
白頭翁鳥
作者：張鎡
朝代：宋

檜叢叢囀愜新晴，巧好春林百鳥聲。
羽輩誤教推皓首，細聽多是少年情。
皇太子生辰二首·其一
作者：張鎡
朝代：宋

無射吹銅恰四萱，紫微深處粲前星。
木行襲慶聯三合，火德流光共一丁。
玩鶴怡神資葆毓，聞雞爲善想儀刑。
豐年在在歌華黍，鴻鵠高飛萬宇寧。
皇太子生辰二首·其二
作者：張鎡
朝代：宋

歡聲叶氣藹乾坤，榮觀于今貳極尊。
天予聰明屬文子，人推勇智實湯孫。
百寮銀筆松椿祝，三殿瑶觴雨露恩。
久託重暉無以報，蕪音常是愧雷門。
皇太子生辰詩
作者：張鎡
朝代：宋

慶協丁年應，祥開甲觀雄。
九霞光絢爛，重日彩曈矓。
根本千齡固，元良萬口同。
文孫覿堯法，聖子奉虞聰。
視膳長遵度，怡顔但飭躬。
形容歌玉粹，瞻仰見淵沖。
象輅陳儀肅，鸞旌定制崇。
承祧雖位震，寶儉只扉銅。
典學勤無斁，談經異必攻。
性天元啟闢，講席更磨礱。
以貴釐京兆，維禋禮昊穹。
理繁情畢見，陪祝敬彌隆。
善政邦人洽，純誠帝賚通。
澄源基廣大，主鬯福延洪。
綺甪從遊盛，應劉藻思工。
德尊謀不用，唱古和無功。
八法誰云易，前朝論亦公。
規模傳聖上，意韻出胸中。
草軸方翔鳳，真題復起鴻。
聯翩來殿戟，焜燿到門蓬。
雨足湖山秀，秋成黍稷豐。
菊香金錯豔，橙嫩玉垂叢。
五學懽聲合，三宮喜氣充。
駢蕃恩莫紀，洋溢譽無窮。
得數多椿柏，齊年指華嵩。
前星高拱北，少海正儲東。
拜手羣僚集，裁詩瑞錦蒙。
何嘗慚魯頌，自是邁豳風。
拊迹希隨驥，馳心屬夢熊。
三熏申善禱，小伎媿鳴蟲。
盆橘
作者：張鎡
朝代：宋

懶向江頭置木奴，瓦盆聊玩綠垂珠。
何煩二老輸贏决，始悟商山樂不殊。
相士陳邦彥覓詩
作者：張鎡
朝代：宋

眼力知君已絕倫，奉傳一法更通神。
看渠天爵高人爵，方是人間富貴人。
看澗水自警
作者：張鎡
朝代：宋

昔往靈隠山，寺前貪看水。
木陰鑑暉彩，泓渟絕塵滓。
游鯈慣餠餌，敲欄聚如蟻。
坐翫豈不佳，直須波浪起。
開閘放三板，驚雷奔壑底。
如油石上苔，老澱光瀰瀰。
衣裳任濺灑，輕飈颯盈耳。
歸來尚入夢，睡覺思未已。
纍年罕遊山，深居遠廛市。
林卉漸叢茂，窮幽併餘美。
疏澗彌百尋，縈紆带蘋芷。
因風作微瀾，綠皺偏可喜。
有時日向晚，灣處閒徙倚。
簟紋韡縠皴，風平一齊止。
瑠璃瑩不動，最愛中間裏。
擬將拄杖探，恐破難整理。
擬將瓦礫投，恐涴難揩洗。
夾岩桃樹影，迎望青迤邐。
飛禽既歸宿，獨留老居士。
足痺未忍去，更欲置床几。
長繩繫羲輪，不容落西汜。
倏思家中景，非同借來比。
已拚閒到老，從老閒至死。
自此晴便看，其看豈涯涘。
冥然心有語，功父吾戒爾。
操行益孤高，謹終當似始。
靈襟永虛潔，內外非二體。
行住坐卧處，泥渠亦清泚。
免令水有言，人汙貽我恥。
看雲
作者：張鎡
朝代：宋

老夫自從歸南湖，兩眼用處不敢虛。
對人豈暇作青白，尚乃懶閲燈前書。
只將看山并看水，山愛煙晴水風起。
今朝所向更出奇，極目陰雲滿空裏。
千千百百巨石堆，一一十十猛獸來。
春濤忽捲大海動，曉陣漸壓孤城摧。
當中一抹如龍卧，頭角深藏鱗鬣大。
濛鴻杳渺却斜明，高烏爭飛欲驚墮。
須臾變化疑有神，億萬里碧無點塵。
以知傑觀我已得，模寫詎肯煩他人。
歸來爲渠急揮掃，自笑粗狂乏新巧。
莫言雲去沒人知，處處是雲雲是詩。
看鴈
作者：張鎡
朝代：宋

曉晴羣鴈欲何之，正是青天似紙時。
橫斜數行有聲字，服殺虛空解作詩。
真珠園和浄慈僧韻
作者：張鎡
朝代：宋

冒寒畦菜青黄色，意到春風纔一息。
踏雪山僧折簡來，不學渡江携履隻。
我方開樽酒如泉，浩然得味無中邊。
何須隨喜楞伽講，始似閒行白樂天。
睡起述興
作者：張鎡
朝代：宋

功用今年百倍加，圃中添就好生涯。
大於榿樹夜合樹，肥似桃花巴欖花。
煮酒未嘗先問日，裌衣初製漸裁紗。
起來不是貪眠在，齋後僧憐未瀹茶。
石汙尊
作者：張鎡
朝代：宋

萬事醉如泥，昔賢有名言。
閉門五十載，真須石爲罇。
石門小泊
作者：張鎡
朝代：宋

近村非少茂林枝，十二烏巢一樹棲。
應恐此間難覓句，預先留作我詩題。
石首春魚梅魚三物形狀如一而大小不同爾因賦長篇
作者：張鎡
朝代：宋

遐陬編戶居海濱，不但生涯仰蝦蟹。
煮鹽成雪雪成堆，清曝羣魚趨市賣。
其間石首最得名，隨潮百萬鼙鼓聲。
長艫巨艑鬭截取，急逐風便來王城。
頭中有物從何得，精衛含冤口拋石。
此魚腹小不容舟，只把石吞那患迮。
錯將轉上泥丸宮，又疑當年潄石翁。
臨流快嚥透入腦，化作鱗鬣金巃嵷。
子孫詵詵仍亹亹，曰春曰梅俱可喜。
醉鄉貪衒風味高，失身盤膾杯羹裏。
先生趁晴携酒觴，柳色正似鵝兒黄。
與渠豈暇考族譜，便結保社南湖傍。
軟炊玉飯乘燕艇，撐對柴門亂花徑。
併呼三子伴漁童，食肉諸公自時政。
碧宇書興
作者：張鎡
朝代：宋

非關鄙性泥林泉，境熟由來意自便。
童子靜看煎藥竈，鷺鷥閒上釣魚船。
隈叢野石雲蒸黑，带雨堤花錦壓偏。
辦取一生無別事，饑時喫飯困時眠。
秋夜
作者：張鎡
朝代：宋

人間睡正濃，月到修髯底。
三伏凜如秋，蒙頭思衲被。
秋夜
作者：張鎡
朝代：宋

疎星歷歷間銀河，天澹渾疑瀉素波。
牆角影低遮月少，樹頭聲壯著風多。
平生但念長閒好，萬事從教若夢過。
要足一詩添故藁，小山池畔更婆娑。
秋日夙興
作者：張鎡
朝代：宋

晨起浴倍佳，爽疏洞膚髮。
靈蕪鬰寶鼎，清忱睇天闕。
三十六帝座，一一神遠謁。
旋瞻雲始盈，灑雨響飃忽。
餘霏集欄廡，林翠忻蔭樾。
高枝閑稀星，萬葉被濕月。
吟喁蛩蚻輩，草際競窸窣。
觀生物我齊，豈計辨與訥。
羲車唱羣動，靜思苦易歇。
摩挲山頭石，汝相筋稱骨。
秋日登集仙臺
作者：張鎡
朝代：宋

地荒無處可追遊，頼有茲山景頗幽。
遠水一隅橫雪練，喬松千丈舞雲虬。
飄颻霞想生來僻，膠擾塵心老更休。
不向是中觀月去，城中那可度中秋。
秋暖
作者：張鎡
朝代：宋

秋暖渾如水上春，意行幽徑散衣巾。
海棠突過色尤好，荷葉打空芽更新。
焉得便遭田父飲，不須真現宰官身。
今朝涉趣初懸榜，爭覩何妨走四隣。
秋清
作者：張鎡
朝代：宋

更闌何事識秋清，歷歷江湖興致新。
犬吠數聲風外艣，隔城同是未眠人。
秋聲
作者：張鎡
朝代：宋

林居多解識秋聲，豈是松篁耳慣經。
桐雜蟬鳴愁易起，蕉和蛩響夢頻醒。
琅琅急雨喧荷港，戛戛清風戰葦亭。
一事古人猶可恨，不言楊柳最堪聽。
秋風
作者：張鎡
朝代：宋

秋風本自佳，豈直令人悲。
連宵天上送好月，我病偶失登樓時。
長安城中少人詠，風月似厭空相隨。
凌晨吹雲滿虛際，却向山頭移雨至。
老夫識破不生愁，黄葉階前從委地。
人生三萬六千日，何苦區區論得失。
定將印綬棄擲歸南湖，秋風與我還相娛。
秋風
作者：張鎡
朝代：宋

策策驚飈戰素秋，夢回衾幔亦颼飀。
不傳鴻雁秦關信，可柰蘋蘅楚客愁。
作賦未須悲落木，掛帆方喜助歸舟。
何須更借摶扶便，自是層霄九萬遊。
秦女行
作者：張鎡
朝代：宋

妾家秦關中，白玉爲重堂。
堂前翠簾鈎，一一金鴛鴦。
暖艷照綺席，新聲按笙簧。
妾小不解事，戲劇珠樓旁。
蜂蕊擷穠杏，鶑枝蔭垂楊。
阿母喜秀慧，鞶絲教縫裳。
年齒漸長成，自製紅襦長。
弄杼織繁錦，錯綜飛鳳凰。
體柔生玉膩，國色凝天香。
不假粉黛妍，差作時世粧。
悅己求得逢，晨夕勞衷腸。
苟合必易散，良賈宜深藏。
移石種竹橘
作者：張鎡
朝代：宋

野性樂閒寂，况值秋氣清。
旋即東牆隈，削苔方甃平。
石立稍退步，薜荔纏珠纓。
橘香湖海趣，竹翠山林情。
二物昔所嗜，未暇同經營。
環種近百竿，葉葉琴筑聲。
對植纔兩樹，顆顆金玉明。
交枝與叢稍，拂巾須緩行。
其間兩席地，幽致吾主盟。
靜極坐累刻，焉有世慮縈。
人生會心處，小大景不爭。
長年興無涯，風月隨陰晴。
抽萌及吐蕊，預喜春林榮。
客來開茗鑪，禮意固匪輕。
作詩漸忘言，此語亦老成。
杜門安蹇拙，何急謀虛名。
程堯仲以楊秘監所贈詩見示因走筆次韻約觀園中桂花
作者：張鎡
朝代：宋

我家城中煙雲鄉，秋風晴日千桂香。
交遊半是漁樵郎，門前水深通潮江。
和詩到此推硯牘，必不能教鬼神哭。
何如且向桂花中，快瀉鵝黄入杯玉。
去年試君當夏初，知君直氣非狂夫。
平生批龍編虎鬚，千言萬言長短書。
誠齋許人以文字，須待其人有餘味。
君今莫問且速來，不醉明朝花滿地。
稍負
作者：張鎡
朝代：宋

稍負園亭約，新篁带可圍。
看山真耐久，臨水易忘機。
野角呼蛇出，輕舟趁鶩歸。
還家欣未晚，池藻弄晴暉。
種菊
作者：張鎡
朝代：宋

今年植菊良寡謀，叢萎滿望如田疇。
黄深白淺欠旌別，未表勁浄專高秋。
初移風雨連朝惡，纔到暄晴驟開却。
鋪氈未暇坐觀嬉，携筇粗放行吟樂。
遊蜂冶蝶撥不開，粉趐雲動鳴輕雷。
霜前姿性本介潔，肯受浼辱寧摧頹。
道人猶揀鮮鮮蕊，銅缾換浸重添水。
一聲清磬曉窗深，香邊坐斷三千偈。
歌緣酒分從束輕，正色已定十種名。
來年自種先獻佛，不應直爲杯中物。
種蠟梅喜成·其一
作者：張鎡
朝代：宋

道旁方訝撲人香，金蓓花開滿擔裝。
尚有松釵掛枝杪，買歸偏稱插山堂。
種蠟梅喜成·其二
作者：張鎡
朝代：宋

僧廬草劍石崖根，慣見西湖不喜論。
安得便如居士意，移爲官舍讀書軒。
種蠟梅喜成時欲暫往梁溪
作者：張鎡
朝代：宋

出得荆扉喜欲顛，園夫撐到蠟梅船。
包封山土根微脫，束縛溪藤葉尚鮮。
搬處側從新逕裏，種時圍向舊臺邊。
叮嚀等待吾歸看，切莫開花小至前。
立春日園梅未花書呈尤檢正
作者：張鎡
朝代：宋

凍禽先自起多時，暖戀衾重曉不知。
栩栩夢回思樹繞，綿綿息動離床支。
十行猶用午年曆，數首初編丁藁詩。
臘雪已多春定好，願求名名檄南枝。
立春日訪梅裴氏園
作者：張鎡
朝代：宋

下馬東風恰到來，午煙沙際日烘開。
長松寂歷寒聲少，遠柳葱蘢綠意回。
零落歡遊逢故地，寅緣幽勝逐深杯。
湖邊不使儂先詠，枉却今年處士梅。
立秋後一日池上雜興·其一
作者：張鎡
朝代：宋

漁舟閒上揭疎篷，倚徧苕華岸岸紅。
兩日新秋凉便覺，費人詩句是西風。
立秋後一日池上雜興·其三
作者：張鎡
朝代：宋

小娃猶記喜歸時，故唱前年自賦詞。
但得池邊鷗鷺聽，更須門外野人知。
立秋後一日池上雜興·其二
作者：張鎡
朝代：宋

船舷何事若輕雷，盪葉衝蓮一道開。
莫待歸時方命酒，徑從花上遞金杯。
立秋後一日池上雜興·其四
作者：張鎡
朝代：宋

冰輪艷艷湧東牆，魚觸波紋破碎光。
十萬人家眠正熟，誰知凉滿一胡床。
竹軒詩興
作者：張鎡
朝代：宋

柴門風捲却吹開，陿徑初成竹旋栽。
梢影細從茶椀入，葉聲輕逐篆烟來。
暑天倦卧星穿透，冬晝閒吟雪壓摧。
預想此時應更好，莫移牆下一株梅。
簡周晞稷
作者：張鎡
朝代：宋

塵土真堪畏，君髯美亦衰。
登樓纔會面，促坐便論詩。
社日休持酒，秋香待滿枝。
客塗書旋習，猶似向來癡。
簡喻叔奇工部沈無隠寺簿
作者：張鎡
朝代：宋

園居懶成癖，駕言何所之。
出門無妨看好雪，粉地玉天相範圍。
氣增坐車熱，旋換白鹿騎。
不須携古囊，詩句隨雪飛。
故人昨遷官，過我睡掩扉。
登堂謝不敏，款話俄移時。
咨詢玉照三百樹，縱未放花堪舉巵。
當約香山翁，共了此段奇。
喜歸步林曲，問梅梅有辭。
相看兩經年，非無主人知。
去春偶晴多，昏曉無不宜。
靜來藜杖橫，笑去綸巾欹。
琉璃巨鍾深數指，月底四弦驚鵲起。
興濃何必斷吟鬚，快寫新詞歌皓齒。
燭遥照路不照花，三更露壓星斗斜。
明床氈穩半酣寢，頭上最愛香雲遮。
明朝再來看，亦復送落霞。
尤物到了奇，飄英覆泥沙。
非徒隨步白錦茵，轉首綠蔭森交加。
于今雪見五六白，斂衽何辭讓渠色。
但催佳客犯寒來，我自有花開頃刻。
言餘試摇枝上凍，已覺欣欣芳萼動。
或如紅豆或如椒，若說供詩儘禁用。
星郎農簿辭林鳳，素有聲名過屈宋。
訪余必待巧乘閒，却恐梅花解嘲弄。
簡虞子建
作者：張鎡
朝代：宋

虞君借屋王城裏，閉門端從窮經史。
遊謁俱非射利徒，名公往往爲知己。
年來清貧漸到骨，造命由天常自委。
屬客雖慳北海樽，出街尚矜東郭履。
我交英彥固不少，易足如君誠鮮矣。
連朝雪片大似掌，平地未尺俄復止。
今晨暘光炙瓦壟，旋滴虛簷聲不已。
竹間鳥雀快飛鳴，庭下兒童爭跳喜。
叩關過我未及款，首問雪詩曾有幾。
自云危樓開破牖，盡見山屏羣玉倚。
遠從臺館聽笙簫，更煮鮭魚傾濁醴。
呼兒誦我湖上句，聊當清歌摇醉耳。
初聞不覺忽自哂，過奬翻令增愧耻。
屢稱非僞弗許辯，更愛無心真絕比。
紛紛馳谷跨深坑，苟祿貪榮顙流泚。
辛勤縱得席暫暖，爭坐成羣又催起。
豈若高蹈身不與，裹布羹蔬藉溫美。
乘閒書紙本非詩，切勿多傳召嗤鄙。
簡陳監倉二首·其一
作者：張鎡
朝代：宋

自到南湖日，鄰翁識長方。
一官甘寂寞，萬事絕思量。
疎見祇緣嬾，頻來政不妨。
松林渾似舊，相伴踞胡床。
簡陳監倉二首·其二
作者：張鎡
朝代：宋

因病詩全少，春中忽夏深。
清幽百畝地，安靜六時心。
樹茂晴方好，荷新雨未禁。
泥乾容後日，閒步酒隨斟。
簡馬架閣
作者：張鎡
朝代：宋

江浙聞人馬少伊，識公因誦雪窗詩。
交馳刺字休嫌阻，一見人生自有期。
城郭村翁誰問我，親王嬌客罕如斯。
雞聲風雨相望處，情致先多會面時。
簡馬莊父
作者：張鎡
朝代：宋

才名曾道相君知，少忍黄粱數日炊。
堪笑南湖愈疎拙，相逢無話說多時。
籐枕詩
作者：張鎡
朝代：宋

爲愛江湖細雨聲，短篷欹聽買隨行。
那堪老去便輕軟，肯羨珊瑚與夜明。
約周希稷遊湖上園
作者：張鎡
朝代：宋

句法參同李翰林，風流依約謝宣城。
放懷應喜醉三日，聽曲知無誤一聲。
箬葉露方高石室，桂枝香譜度銀笙。
西清東觀遲歸去，相就盤跚勃窣行。
約齋
作者：張鎡
朝代：宋

博學非能事，詳言道轉乖。
只因省氣力，處處是吾齋。
約齋西窗先有垂柳臘後四日闢地增植花數十輩
作者：張鎡
朝代：宋

經年規畫種酴醿，柳際春將一再歸。
蔓草藩牆纔放遠，海棠桃杏得成圍。
連宵冷月知予樂，數日條風挾鳥飛。
盡寫前人題品句，誦聲時撼綠窗扉。
紅佛見笑花
作者：張鎡
朝代：宋

芳菲成夢雨廉纖，慰眼嬌紅敢浪嫌。
不但瞿曇當發笑，老夫初看亦掀髯。
納凉至夜深
作者：張鎡
朝代：宋

積潦斜陽忽射階，夜深穿樹雨還來。
披襟徑放清凉入，倚扇微教嬾困催。
出草亂螢時自照，叫空孤鳥暗飛回。
貪吟四鼓猶妨寢，除此人間念總灰。
紹興間國工胡偉琵琶擅稱一時其徒豪興得胡心傳之妙今年七十二清健伎益精從容話故都事使人感歎因書小詩與之
作者：張鎡
朝代：宋

半生繁會想梨園，醒耳秋風鳳語絃。
我亦秦關歸未暇，故都休說汴河邊。
綠筠軒舊在於潜寂照寺今移立縣治之東竹間鑿小池植蓮爲賦兩絕·其一
作者：張鎡
朝代：宋

按圖得此已欣然，勝趣何嘗有變遷。
一把香茅千箇玉，不妨邂逅揖蘇仙。
綠筠軒舊在於潜寂照寺今移立縣治之東竹間鑿小池植蓮爲賦兩絕·其二
作者：張鎡
朝代：宋

氣韵非關竹有魚，莫嫌清蔭雜芙蕖。
官居不俗從何得，窗下風翻末盡書。
美人曲
作者：張鎡
朝代：宋

美人娟娟似秋月，宮中女兒妬欲殺。
惡言忽入恩愛移，自是君王不情察。
深宮夜冷調秦箏，曲曲翻成哀怨聲。
願得風吹落君耳，回心照妾相思情。
老筆贈銛上人二首·其一
作者：張鎡
朝代：宋

握手四年別，滿心千偈禪。
清燈纔軟語，新雪尚幽眠。
了了翻身訣，寥寥斷臂緣。
我懷吾自會，惡句莫多傳。
老筆贈銛上人二首·其二
作者：張鎡
朝代：宋

已事殷然急，江湖第一流。
才高樓五鳳，伎進刃全牛。
可惜梅花節，忙回竹葉舟。
老師應賞棒，碑巨壓東州。
聖井亭
作者：張鎡
朝代：宋

重到虛亭意豁然，望高容易覺秋天。
山邊曠野全無水，樹雜輕煙間有田。
極目幾時忘去路，西風何日送歸船。
殘蟬更喚斜陽好，襯出金剛翠篠邊。
聽琵琶
作者：張鎡
朝代：宋

四絃么鳳雜雛鶑，不作商船塞路聲。
花影透簾清晝夜，細將攏撚說多情。
聽鶑亭
作者：張鎡
朝代：宋

牆頭正對南湖柳，湖柳迎風翠掃空。
最喜音聲爲佛事，亂蟬賡唱夕陽中。
臞庵書事四首·其一
作者：張鎡
朝代：宋

畦丁相引繞園行，指說亭基不記名。
因想後湖題柱處，樹林曾見作詩成。
臞庵書事四首·其三
作者：張鎡
朝代：宋

曲澗斜穿竹最奇，豈容長夏有炎曦。
林深縱怯湖風猛，更爲支筇立少時。
臞庵書事四首·其二
作者：張鎡
朝代：宋

老藤橫路幾星霜，骨相清堅壽自長。
敢憚側巾方可過，折枝爲子也何妨。
臞庵書事四首·其四
作者：張鎡
朝代：宋

人生富貴盡浮雲，何必須因不義分。
若有一丘能作主，更慙寇鄧立功勳。
臨江仙
作者：張鎡
朝代：宋

七個圈兒為歲數，年年用墨糊塗。一圈又剩半圈餘。看看雲蔽月，三際等空虛。縱使古稀真個得，後來爭免嗚呼。肯閒何必更懸車。非關輕利祿，自是沒工夫。
自嘆
作者：張鎡
朝代：宋

居士年來更覺癡，竹梢雲過望移時。
曉窗倦櫛猶思夢，夜榻忘眠尚改詩。
匹馬未能隨李廣，一丘端欲效元規。
客談休訝無心對，貪看蜘蛛結網絲。
自安福過真珠園梅坡
作者：張鎡
朝代：宋

舒憂早踰關，延晤盡名侶。
林亭果幽賞，得計良自許。
高鳴迭酬唱，陽春誰激楚。
坐移遊好園，振策盼芳渚。
曾茅舊剪結，冰艷靜誰與。
幾年楊巨源，句妙聽鐘敔。
謫仙繼前躅，凌厲蒼霄舉。
吾人潘逍遥，清新出機杼。
揆予才獨後，乙乙抽繭緒。
肆瞻宇宙宏，氣類混出處。
盍簪忍輕散，快意樽中醑。
相看豈時情，襟期耐寒暑。
自廣巖避暑西庵
作者：張鎡
朝代：宋

推枕欣朝凉，開戶畏炎日。
駕言城西遊，滯懣去如失。
山空秋易知，石近雲屢出。
穿松得古寺，隨喜聽講律。
士女蜂蟻來，蟠香散經帙。
囂思攝正念，頗識動化術。
蔬飯有餘飽，徐行縱閒逸。
隣庵亦窈深，綠杉間疎密。
殿宇煥新築，不待方丈室。
相留屏俗情，話澹喜促膝。
修筠入支徑，池亭面崷崒。
從容十數刻，佳趣領無佚。
風床捲青簟，露井放寒繂。
藕花雜蒲稍，芳氣遠如一。
紛塵愜虛靜，詩成任荒率。
殷雷喚飛雨，爽氣定盈溢。
興酣在景晚，歸騎莫馳疾。
新霜更須來，携樽摘林橘。
自料
作者：張鎡
朝代：宋

自料躬耕體力微，他年爲圃雅相宜。
植茶要是依桑蔭，種芋先須納豆萁。
藥愛金櫻長林薄，花因木槿作藩籬。
祗應分絕陶朱富，不願魚繁六畝池。
自橫山歸偶成
作者：張鎡
朝代：宋

杖藜如向碧空行，路轉松杉面面聲。
遺廟香殘人少到，古臺仙去草閒生。
都緣世念多時絕，不但塵襟逐境清。
却上小輿歸寓舍，晚峰明暗紫烟橫。
自詠
作者：張鎡
朝代：宋

事業新來別，賢愚久自知。
作文時似呪，寫字忽如錐。
賣屋因爲宅，謀官本近醫。
有來評世務，好好只相隨。
自詠
作者：張鎡
朝代：宋

南湖老子太汗漫，第一生來懶做官。
錢物用多常是解，權門路便不曾鑽。
紅裙遣去如僧榻，白髮梳來稱道冠。
若沒祖財教飯飽，定應餓作壁魚乾。
自錫山歸舟中三首·其一
作者：張鎡
朝代：宋

牆上夭桃竹頂齊，矮橋橫水屋橫陂。
主翁受用三竿日，門外催租總不知。
自錫山歸舟中三首·其三
作者：張鎡
朝代：宋

帆腰風便得歸程，天末層雲暗又明。
淺色雞兒深色草，知誰教汝喚詩成。
自錫山歸舟中三首·其二
作者：張鎡
朝代：宋

破驛遥臨放馬場，兩鴉飛下更蒼凉。
東風莫起雕鞍興，白髮欺人念故鄉。
至華藏寺先呈璉長老
作者：張鎡
朝代：宋

切莫撞鐘領衆迎，作家相見要情真。
亦庵自是優婆塞，知事當人定不瞑。
與諸弟遊天竺
作者：張鎡
朝代：宋

出門殘月带晨鴉，飛蓋相從縱五花。
風綽敗蘆依岸老，水分洲渚抱山斜。
櫜鞬未遂書生志，鐘磬聊尋衲子家。
何物最能舒望眼，曉雲吹霽不成霞。
舊藏文與可墨竹未有對者叔祖閣學以一枝爲惠
作者：張鎡
朝代：宋

崔黄拂素桃李開，春閨融豔蜂蝶猜。
范郭揮毫水石具，古愁宛奧關山迴。
近代名家工寫物，妍媚嶙峋空傑出。
此君孤稟歲寒姿，不入尋常丹粉律。
江南鈎鎖殊拘攣，直幹蟠鬰羞雲煙。
湖州書飽翻老墨，放枝落紙爭流傳。
有來一幅垂虛壁，冷葉疎莖伴幽寂。
眼空四海無與儔，出手知公不勞力。
世間快意非人爲，曩昔經營心坐馳。
從容會合若符節，辛苦反悟皆兒癡。
從今相對成三友，憎愛俱損保長久。
茂林分蔭已無窮，更合新詩同不朽。
舟行
作者：張鎡
朝代：宋

經夕舟行路未賒，不須寒夢早還家。
雲運岡勢通平野，雨溢灘聲走亂沙。
蘋蓼靜憐魚世界，菰蒲遥想鴈生涯。
玄真便合苕溪隠，莫待摧頹兩鬢華。
舟行觀新月
作者：張鎡
朝代：宋

一痕如掐夕天涯，望轉青林出沒時。
不是山高愛藏月，月光猶嫩怯人窺。
舟過良渚
作者：張鎡
朝代：宋

船出修門未有詩，直須鳳口汎晴溪。
緣何觸景方吟得，拙句頻年不立題。
船回過德清
作者：張鎡
朝代：宋

溪平如簟不織紋，夕陽紅葉參差分。
蘆邊孤篷飯炊芹，風力引上縈長雲。
天將此意慰所欣，我倦不飯興自醺。
思懶豈復筆下勤，一默中有詩無垠，林木振動山應聞。
芍藥花二首·其一
作者：張鎡
朝代：宋

自古風流芍藥花，花嬌袍紫葉翻鴉。
詩成舉向東風道，不願旁人定等差。
芍藥花二首·其二
作者：張鎡
朝代：宋

吟牋欠向此花題，未信翻階句絕奇。
三嗅蒼髯惹黄粉，又成空對剪來枝。
花仙館
作者：張鎡
朝代：宋

烟火心腸詠不真，風流嬌貴却無塵。
何須更問花仙姓，便是扁舟共載人。
茂洪奉親携妾遷新館戲贈
作者：張鎡
朝代：宋

巷居南北喜相依，不患逢秋得句稀。
采擷正當黄菊早，登臨寧嘆白雲飛。
奉觴壽主歡宜洽，剪髮邀賓志莫違。
從此維摩方丈室，散花香滿老萊衣。
茂洪赴漕試歸苦目疾
作者：張鎡
朝代：宋

潘侯兩鬢光如月，盡日看山常拄笏。
經營菽水纔有餘，赴調無心况干謁。
少年習氣秋來發，較藝文場肆猖獗。
揚沙風起晝昏冥，點漆歸來似泥淈。
我生正欠封侯骨，硯破編殘徒矻矻。
與君發願繡佛前，綺語機心回樸訥。
內觀靈府窮丹闕，虛室生明照毛髮。
却將目力寫新詩，巖電千年不埋沒。
茶谷閒步
作者：張鎡
朝代：宋

自携折脚鐺，煮芽仍带葉。
客至請渠嘗，俗塵消曠劫。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志·其一
作者：張鎡
朝代：宋

吾亦愛吾廬，地僻猶深山。
山亦前後有，遠望碧玉環。
繄昔近市居，局促幾泥蟠。
買園闢荒榛，運量百畝寬。
勤勞藝且築，就緒五載間。
葛巾雅相宜，何心傲蟬冠。
流光隙中駛，霜鬢映蒼顔。
恬愉無競外，幸免歷世患。
旁人笑野拙，枉是家長安。
開門面陂澤，岸岸蒲蓼灣。
此身夫何疑，郊島乃瘦寒。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志·其三
作者：張鎡
朝代：宋

吾亦愛吾廬，第一桂多種。
西香郁天地，不假風迎送。
花開與花落，真境未嘗動。
羣芳亦時有，幻巧雲錦綜。
廓然清浄觀，豈復計疏壅。
紅紅白白處，政自見日用。
江山雖阻修，此樂朝暮共。
逢場任竿木，何許非戲弄。
一笑和君詩，是亦夢中夢。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志·其二
作者：張鎡
朝代：宋

吾亦愛吾廬，萬木紛秀挺。
一一親主盟，非特時管領。
緬懷蠻觸氏，隕腐爭奪境。
躍然起予衷，大類困澆茗。
掃空市虎疑，照破杯蛇影。
步寬更容人，園中無陿徑。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志·其五
作者：張鎡
朝代：宋

吾亦愛吾廬，精舍出其右。
南山祝吾君，身自樂畎畝。
福田非住相，初不藉耕耨。
衆生睹善法，政合遠奔走。
誰知在家僧，特未斷葷酒。
更有一般獃，望南看北斗。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志·其六
作者：張鎡
朝代：宋

吾亦愛吾廬，門前賣時蔬。
滿擔風露香，選擇未始無。
蘇子覓二頃，楊翁營一區。
兩者况見成，自顧慚晨晡。
不妨瘦如竹，何急肥似壺。
向來鍊句癡，工拙分毫銖。
如今布袍下，識字村田夫。
諸公信余言，相從莫踟躕。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志·其四
作者：張鎡
朝代：宋

吾亦愛吾廬，試聽談向背。
維南匯平湖，浙水實分派。
兩峰屹三塔，形勢遠襟带。
城中那有此，到處憐湫隘。
拏舟信所之，詎復防厲揭。
猿鹿騖幽曠，引遯終遠害。
抱垣更通津，漁釣欲寄快。
都緣跡不羈，徹老心自在。
菩薩蠻
作者：張鎡
朝代：宋

前生曾是風流侶。返魂卻向南枝住。疏影臥晴溪。恰如沙暖時。綠窗嬌插鬢。依約猶交頸。微笑語還羞。願郎同白頭。
菩薩蠻
作者：張鎡
朝代：宋

藤床巧織波文小。翻書欲睡鶯驚覺。繞舍燦明霞。短長旌節花。此身無系著。南北東西樂。碧宇朗吟歸。天風香染衣。
菩薩蠻
作者：張鎡
朝代：宋

風流不把花為主。多情管定煙和雨。瀟灑綠衣長。滿身無限涼。文箋舒捲處。似索題詩句。莫憑小闌干。月明生夜寒。
蒲龕
作者：張鎡
朝代：宋

紛華嘗遍氣豪粗，未到衰年一點無。
行幛不施機上錦，坐龕祇葺水中蒲。
斜斜策杖隨椶屨，寂寂聞香對瓦鑪。
若昧那伽常在定，結跏徒費鈍工夫。
蒼寒堂
作者：張鎡
朝代：宋

短橋斜路入松林，何止能銷利欲心。
眼悟一真清浄色，耳通千古泰和音。
尺量梢影邀僧記，竹護根莖恐鶴侵。
莫訝塼爐多宿火，春晴猶似處雲深。
蔬飯
作者：張鎡
朝代：宋

夜虹照飯光如玉，春甌飣菜肥於肉。
周郎赤米太寒酸，潘令紫薑徒記錄。
饑創塞罷忘貪欲，氣定徐行手摩腹。
更能運任著衣裳，聽爾計高三十六。
薝蔔花盛開因賦四韻
作者：張鎡
朝代：宋

桃杏空爲澗上霞，移根爭似覺王家。
衆香不復推沉水，六出分明是雪花。
柳岸風連荷葉上，葛巾人坐竹陰斜。
題評更得吾詩後，醒睡從今合勝茶。
薺花
作者：張鎡
朝代：宋

薺花繁處蝶爭飛，忽憶前年三月時。
流水流杯人共醉，晚來疎雨又新詩。
藥溪
作者：張鎡
朝代：宋

野藥隨宜種，芎苗嚼最香。
屐痕休厭數，榿樹逐溪長。
蘆山長老慧舉見訪約遊其臨平庵居自號雲邱草堂因贈四韻
作者：張鎡
朝代：宋

此客南湖不易逢，幾年塵外願相從。
風流前輩親曾識，興寄高情老未慵。
行柳映門宜著舫，青燈同坐到聞鐘。
稻畦蓮渚臨平境，何幸同師覓舊蹤。
蘇隄觀木芙蓉因見浄慈明上人翌日惠詩酬贈二絕·其一
作者：張鎡
朝代：宋

來訪秋花本爲詩，酒杯徵逐負幽期。
山中聖出明書記，還了清遊一段奇。
蘇隄觀木芙蓉因見浄慈明上人翌日惠詩酬贈二絕·其二
作者：張鎡
朝代：宋

口邊白醭公家事，坐上清狂我輩真。
會乞一閒歸故隠，定因能賦結高人。
蘋風館
作者：張鎡
朝代：宋

山頭鴟叫棕林雨，山下鷗移芰花著。
開亭騁望豈固難，心迹雙閑罕儔侶。
人生才智非謀己，太息塵勞誰縛汝。
圖回田畝役宵夢，近對烟霏可無語。
耦耕植杖千古賢，我欲從之胡不然。
坐到月來休返舍，旁寺有牀書并借。
蘭陵王
作者：張鎡
朝代：宋

蓼汀側。朝靄依依弄色。知何許、湘女淡妝，羽節飛來帶秋碧。輕裙素綃織。誰與明璫競飾。無言處、相與溯回，應有柔情正堆積。當年駐香鷁。記草媚羅裙，波映文席。□□□□□□摘。□□□□□，□□□□，斜陽返照暮雨溼。愛天際涼入。愁寂。念疇昔。謾太華峰頂，幽夢尋覓。爾今兩鬢如花白。但一線才思，半星心力。新詞奇句，便做有，怎道得。
虎斑貓
作者：張鎡
朝代：宋

百丈慵參老野狐，一雙俄得小於菟。
眈眈肯聽豺聲怯，索索當令鼠輩無。
既與道人常並坐，何妨童子戲編鬚。
硬黄新染香如蠟，從此書堂不閉厨。
虞美人
作者：張鎡
朝代：宋

妝濃未試芙蓉臉。卻扇涼猶淺。粉輕紅嫋一生嬌。風外細香時伴、溼雲飄。雙飛屬玉來還去。誰識幽閒趣。莫教疏雨暗黃昏。已是不禁秋色、怕銷魂。
蚊
作者：張鎡
朝代：宋

連夜雨作污渠泥，枯莖蠹葉紛滿蹊。
塘坳蠕蠕長科斗，罋腹攘攘翔醯鷄。
濕生別種蛆蛭類，倒擲橫跳浮却墜。
晴風一旦略噓吹，便解飛騰添足翅。
初即陽光緩緩遊，鼓隊趨羣屋角頭。
雪片有聲飄作陣，楊花無樹輥成毬。
爾自與人風馬牛，緣何耳邊鳴啾啾。
鳴啾啾，未爾罪，撲鬢噆膚驅不退。
有時深夜呵殿來，惱亂書燈猶作祟。
何人當年假爾名，曰蚊豈爲文足稱。
斕斑不過脚似豹，勇健未必拳如鷹。
蚊吾語汝汝切聽，爾詎不聞大鵬舉翼辭南溟，上九萬里如雲興。
爾又不聞鳳凰來儀虞帝庭，九章備體參四靈。
奚曾逐逐專囂塵，固知比擬非其倫。
我園牆陰容爾停，自全且效腐草螢。
吸露大勝血肉腥，口業既免報漸輕。
不然薰燎滅爾形，吾言匪妄如日星。
蝶戀花
作者：張鎡
朝代：宋

楊柳鞦韆旗鬥舞。漠漠輕煙，罩定黃鸝語。紅滴海棠嬌半吐。燕脂水似朝來雨。行過池邊攜手路。都把多情，變作無情緒。惟有東風知住處。憑君送取溫存去。
蝶戀花
作者：張鎡
朝代：宋

灑面松風涼似水。下看冰泉，噴薄溪橋底。疊疊層峰相對起。家居卻在深山裡。枝上凌霄紅繞翠。飄下紅英，翠影爭搖曳。今夜巖扉休早閉。月明定有飛仙至。
蝶戀花
作者：張鎡
朝代：宋

門外滄洲山色近。鷗鷺雙雙，惱亂行雲影。翠擁高筠陰滿徑。簾垂盡日林堂靜。明月飛來煙欲暝。水面天心，兩個黃金鏡。慢颭輕搖風不定。漁歌欸乃誰同聽。
蠟梅二首·其一
作者：張鎡
朝代：宋

金谷園中夜罷炊，照花滴蠟上林枝。
清芬更比寒梅耐，不是蜂房供蜜脾。
蠟梅二首·其二
作者：張鎡
朝代：宋

家世凌風却月旁，別來衣變鬰金光。
神仙定遇容成子，教服三黄遍體香。
行次下渚湖二首·其一
作者：張鎡
朝代：宋

綿延蒼岫補林空，菱荇通船萬鏡中。
黄白花明如繡出，蜻蜓猶愛蓼成叢。
行次下渚湖二首·其二
作者：張鎡
朝代：宋

野童綠草牧鵝羣，詩料今朝得幾分。
俯仰縱橫皆合律，雲如層樹樹如雲。
行次季村
作者：張鎡
朝代：宋

破衣鳴蓬雨，迎晨捩柁風。
擘茭溪飯白，鍛鐵店爐紅。
于役多無定，於心少所同。
船人探蟹室，持壽覓詩翁。
行次德清·其一
作者：張鎡
朝代：宋

波鳴船板喚晨興，倦睫揩摩得夢醒。
到縣陰晴休更問，野禽聲已喜人聽。
行次德清·其三
作者：張鎡
朝代：宋

漸凉山水倍清華，不說漁樵亦自嘉。
好是趁人全省力，龜溪纔過又荷花。
行次德清·其二
作者：張鎡
朝代：宋

浮圖立處覺天低，迎我船行十里時。
不是前山明復暗，那知頭上白雲移。
行次鶑脰湖
作者：張鎡
朝代：宋

震澤匆匆過，胥塘漸漸來。
風高多罨岸，船側屢翻盃。
積草攤漁網，疎林聚客桅。
景逢宜急寫，句過恐難裁。
行近湖州不果入城寄王成之使君
作者：張鎡
朝代：宋

江左風流燕子家，有人襟度渺雲涯。
謳歌馮翊今分竹，詞藻西垣舊判花。
相望每居形迹外，投閒常動別離嗟。
因行一見還成阻，誰謂人遐自室遐。
表兄劉東玉提幹挽詩二首·其一
作者：張鎡
朝代：宋

王祖扶天日，同聲外氏翁。
功勳俱卓越，門戶合穹隆。
諸舅今何在，唯兄命亦窮。
賢郎須力學，一綫續家風。
表兄劉東玉提幹挽詩二首·其二
作者：張鎡
朝代：宋

襁褓予多疾，三年託渭陽。
未能看擊罋，常是戲登床。
轉首塵埃裏，驚心歲月長。
挽兄賫志去，傾淚入詩章。
衰疾幾半月梅事已空杏花亦爛熳矣忽往一觀成古詩三十韵
作者：張鎡
朝代：宋

年前約園梅，梅開主人病。
初英僅一窺，旋遭風雨橫。
瑰奇耻浪設，收卷歸盡浄。
追攀夢中事，詎復形嘯詠。
連朝得暄晴，疾勢頓除摒。
池西杏盈坡，芬菲想繁競。
巾車試移轍，遠睇已輝映。
披莊尺許足，領意豈煩更。
亭亭喜余顧，笑粲若相迎。
瑞錦圍坐幛，晹晶滿空鏡。
疇知自心法，本匪生化柄。
實虛總一體，曾何有衰盛。
斯言忌輕拈，或能惹譏諍。
尪孱阻劇賞，得句漫枯硬。
非無戀勝交，倉卒費延請。
浮生只堪樂，疎慵矧天性。
能消屐幾䩫，盍早謀究竟。
當年莘野叟，偶爾應三聘。
後人循自售，例投俗眼輕。
嗟予亦蒙愧，行矣關郡政。
零丁門戶責，姑塞先世命。
隨群畫紙末，觸目但癡𥋇。
事功畧何禆，趍進徒伺偵。
樸愚頼堅守，齪齪矜細行。
南湖水清兮，魚鳥爭戲泳。
相親兩逾載，情分猶季孟。
邇來似嫌浼，引退如避穽。
花邊主林神，料亦捐愛敬。
偷閑兩旬慳，酬應就忙併。
速拚醉眠休，人扶那用倩。
西莊夜歸
作者：張鎡
朝代：宋

草聲真似過田間，唧唧蟲催興未闌。
珍重小輿能從我，夜深穿遍竹陰寒。
覓句
作者：張鎡
朝代：宋

覓句先須莫苦心，從來瓦注勝如金。
見成若不拈來使，箭已離弦作麽尋。
覓放翁劍南詩集
作者：張鎡
朝代：宋

見說詩并賦，嚴陵已盡刊。
未能親去覓，猶喜借來看。
紙上春雲湧，燈前夜雨闌。
莫先朝路送，政好遺閒官。
觀水上斜照
作者：張鎡
朝代：宋

吹落天河入水中，分明金鍍晚來風。
若非日脚流成汁，平楚青還染得紅。
觀舊寫照有感
作者：張鎡
朝代：宋

趙茂寫我真，今朝喜重見。
相望十五載，容貌盡更變。
恰如逢故人，省認向時面。
自憐歲月去，亟若弦上箭。
其間憂與病，往往幾歷遍。
寒暑外侵薄，思慮內縈纏。
幻形類草木，熟能永葱蒨。
髮幸纔半白，登臨未衷倦。
逍遥溪復壑，安穩寢并膳。
十年每一畫，能用幾何絹。
會看烏帽下，滿垂銀色線。
莫嫌老易來，身健儘堪羨。
頼有難畫者，炎天飛雪片。
浩劫且長存，那隨時序轉。
記雪三首·其一
作者：張鎡
朝代：宋

清曉疎籬尚露根，飯餘俄復擁柴門。
南湖水色君知否，萬斛鵝黄貯玉盆。
記雪三首·其三
作者：張鎡
朝代：宋

無月無燈夜自明，糢糊何啻瓦溝平。
不拖藜杖高橋去，那得金龍背上行。
記雪三首·其二
作者：張鎡
朝代：宋

直教日色避寒光，世界移來玉海藏。
何事連年無此景，老天遊戲不循常。
訪安福寺叶上人
作者：張鎡
朝代：宋

蒼苔徑入舊栽竹，樹裏橋橫新鑿池。
丈室穩居清絕地，豈容支遁不能詩。
許深父送日鑄茶
作者：張鎡
朝代：宋

短牋欣見小龍蛇，諫省初頒越嶺茶。
甆缶祕香蒙翠箬，蠟封承印濕丹砂。
清風灑落曾誰比，正味森嚴更可嘉。
堪笑雲臺方忍睡，强行松徑嚼新芽。
許深甫宰分宜
作者：張鎡
朝代：宋

崢嶸飛藻妙無前，廓廓披懷萬丈淵。
久矣願交嗟跡異，茲焉覿面實心先。
雪窗政握持盃手，風溆驚排轉柁船。
名宦祝君誠長語，安心西去試鳴弦。
許道士房
作者：張鎡
朝代：宋

凉蟬亂叫朝暮雨，獨鶴不迷前後山。
芎葉煮湯勝茗椀，栗花然火稱松關。
詠千葉緗梅·其一
作者：張鎡
朝代：宋

巧留芳艷待春回，不受霜飈苦折摧。
應對羣葩羞冷淡，數花併作一花開。
詠千葉緗梅·其三
作者：張鎡
朝代：宋

一枝深雪綻前村，冷落猶能役夢魂。
况有堆林春萬疊，傳餐甘此度朝昏。
詠千葉緗梅·其二
作者：張鎡
朝代：宋

忍凍拖筇月下看，烟籠繁影共汗漫。
緗裘不是多重數，爭奈清宵爾許寒。
詠千葉緗梅·其五
作者：張鎡
朝代：宋

玉砌珠攢萼翠中，開時應是費東風。
臨摹不著詩人手，剪綵徒勞蠹女工。
詠千葉緗梅·其四
作者：張鎡
朝代：宋

光摇層蘂望晴花，誰把鵝黄染練紗。
已是被香清到骨，不須呼酒但烹茶。
詠清苦
作者：張鎡
朝代：宋

清苦任渠詩作祟，黑甜安爾睡爲魔。
七言賦就賞音少，一枕覺來佳興多。
詩本
作者：張鎡
朝代：宋

詩本無心作，君看蝕本蟲。
旁人無鼻孔，我輩豈神通。
風雅難齊駕，心胸未發蒙。
吾雖知此理，恐墮見聞中。
誠齋三用韻因更和呈以堅顧臨之約
作者：張鎡
朝代：宋

不比先賢傲竹林，鳴騶許過徑蓬深。
瑰詞走送驚聯璧，鈍思追酬漫注金。
巖底幽人矜社甕，閨中幼婦感秋砧。
何如醉袖淋漓墨，一笑人間百慮沉。
誠齋以南海朝天兩集詩見惠因書卷末
作者：張鎡
朝代：宋

筆端有口古來稀，妙悟奚煩用力追。
南紀山川題欲遍，中朝文物寫無遺。
後山格律非窮苦，白傅風流造坦夷。
霜鬢未聞登翰苑，緩公高步或因詩。
誠齋再韵見遺走筆復和并邀尤檢正京右司觀花
作者：張鎡
朝代：宋

要趁清霜未染林，小山同賞桂叢深。
已拚醉後纏頭錦，莫待風前布地金。
蘭槳遡流歌客櫂，麝材勻搗付香砧。
戈揮就借如椽筆，不信湖邊日易沉。
誰謂
作者：張鎡
朝代：宋

誰謂閒無事，閒中事日生。
和香雕印脫，記石假雲名。
水取從龍井，花移自馬城。
若將朝市比，忙處却多爭。
謁叢霄館·其一
作者：張鎡
朝代：宋

奉真祠宇并丹房，露下層壇夜未央。
玉繡球明依砌樹，翠鬘雲轉罨爐香。
何心輕舉氛塵外，但願閑居歲月長。
却上竹輿歸去路，約齋燈認隔林光。
謁叢霄館·其二
作者：張鎡
朝代：宋

飆御繽來下，儲休答意虔。
雖無名宦達，林墅保長年。
謁客不值夜夢見之
作者：張鎡
朝代：宋

澄湖樓畔梵王宮，門外陂塘盡日風。
來訪故人嗟未值，絕憐秋色與誰同。
不遑將母君應嘆，始可言詩我未工。
須信夢多因境熟，夜深猶在寺門東。
謁陸禮部歸偶成二絕句·其一
作者：張鎡
朝代：宋

欲識清狂自在身，關門湖上獨經春。
今朝正接黄梅雨，却出衝泥訪故人。
謁陸禮部歸偶成二絕句·其二
作者：張鎡
朝代：宋

有口寧論黠與癡，相投無過只談詩。
要知此客非忙客，欲去遲回尚讀碑。
謝人送白山茶花二首·其一
作者：張鎡
朝代：宋

韵勝初聞不記年，偶逢俄在軟紅邊。
山礬不遇南昌老，爭得嘉名亞水仙。
謝人送白山茶花二首·其二
作者：張鎡
朝代：宋

屋角春聲喜報晴，青裳玉面曉粧明。
爲君自斷天休問，依倚清香樂此生。
謝李仁父茯苓
作者：張鎡
朝代：宋

岷峨山中千歲松，枝虯幹直摩青空。
雪霜剝落中不槁，膏液下與靈泉通。
龜跧鳬伏自磊砢，全堅玉潔仍豐融。
篝明夜取喜得雋，煮鼎朝聽如吟風。
杵成坐上香飛雪，更和乳酪收全功。
當知至味本無味，子若服之壽無窮。
巽巖脊梁硬如鐵，冠峨切雲佩明月。
百好都隨春夢空，大藥獨傳欣寶訣。
中宵咀嚼不摇頭，玉瀋生肥咽不徹。
憐我百慮形早衰，裹贈扶持意何切。
丹砂著眼謾爾傳，脂澤釀黍計已拙。
由來妙道初不煩，此法莫從兒輩說。
徑思舉袂揖浮丘，下視塵世真一吷。
朱顔留得亦何爲，追逐同堅歲寒節。
謝豈菴餉澄粉圓子
作者：張鎡
朝代：宋

老蚌嘗聞生合浦，射彩飛芒互吞吐。
都緣晝夜兩跳丸，縈繞須彌照寰宇。
金鴉遠逐銀蟾蜍，傳孕億萬皆成珠。
荒寒海際人罕見，第取服用充珍娛。
吾宗皎皎青雲器，神餐玉方曾屢試。
細淘瓊粉滴成泥，幻出勻圓乃無異。
開奩驚睨未敢傾，蔗霜作伴眼爲明。
始知可助非時供，餦餭糜糗難爭衡。
當年魏珠徑寸照乘日，不聞堪鬻資人食。
漢臯所遇若鷄卵，解贈未竟佩亦失。
寒宵書窗黄葉鳴，焉有李白力士鐺。
敲冰然竹喚沙釜，未喜蟹目先蠅聲。
須臾湯沸投香顆，一顆光浮膩仍夥。
絕勝車載薏苡歸，誤與文犀遭譖禍。
但聞頗勞纖指功，慰饕塞饞那可窮。
從今休遣長須送，我自煨芋聽松風。
讀仙書
作者：張鎡
朝代：宋

飛樓半天真人居，玉幢金蕤龍虎輿。
層門十丈擁翠樹，枝磨有聲作靈語。
邪劣未除嗟異路，紫雲翻袍兩儀舞，赤巾使者呼女鬟。
吟風颯颯鵝笙寒，迎月殿高句難攀。
踏珠出水如出霧，三十六鳳空銀灣。
讀樂天詩
作者：張鎡
朝代：宋

讀到香山老，方無斧鑿痕。
目前能轉物，筆下盡逢源。
學博才兼裕，心平氣自溫。
隨人稱白俗，真是小兒言。
讀蕭何傳有感
作者：張鎡
朝代：宋

漢祖肇炎圖，三傑咸輔翼。
功成及酬賞，相國獨第一。
發蹤指示語，誰曰匪其實。
焉知英主心，方謹操縱術。
勳高疑益深，固異亭長日。
守關忠弗念，置衛防百出。
堂堂明且審，自計亦無失。
護軍給餉饋，入秦收圖籍。
用智既有餘，保身豈難必。
遜封散宏財，非真召平力。
汙名起田宅，猶愈受斧鑕。
終加恭謹辭，賢哉史臣筆。
讀韓非傳
作者：張鎡
朝代：宋

諫鼓招言事蔑聞，昧時自鬻更紛紛。
胸中著許隄防策，不救危身肯濟君。
買書
作者：張鎡
朝代：宋

自笑從來癖，詩書滿屋藏。
不充饑鼠喙，即飽蠹魚腸。
插架牙籤整，開編竹簡香。
他年林下去，誰與記山房。
賀尤禮侍兼修史侍講直學士院四首·其一
作者：張鎡
朝代：宋

禮云風斷烟，鬨議十九失。
片言灼龜鑑，鉅典資以秩。
抗志非太高，砭艾起時疾。
何翅位宗伯，宇內頼調一。
賀尤禮侍兼修史侍講直學士院四首·其三
作者：張鎡
朝代：宋

化權亞史法，委巷汩凡例。
良由私愛怨，或使疑信二。
姦諛人力勝，危欲蔽忠義。
絕識超大千，簡冊當吐氣。
賀尤禮侍兼修史侍講直學士院四首·其二
作者：張鎡
朝代：宋

斯文未摇落，右序啟哲人。
胸中悟復悟，筆底新又新。
幻爲九色絲，鑾坡演明綸。
兵民總疲羸，夜直煩前陳。
賀尤禮侍兼修史侍講直學士院四首·其四
作者：張鎡
朝代：宋

道傳至孔孟，人主不己任。
空言課講說，日用惑已甚。
聖朝重橫經，仁澤天下飲。
公談故紙外，句句格精祲。
賀新郎
作者：張鎡
朝代：宋

看了梅花去。要東風、攀翻飛雪，與君同賦。海內從來天際眼，一笑平窺千古。待翦盡、燭花紅吐。久矣南湖無此客，似喬松、萬丈凌霄舉。飛欬唾，掃塵土。承平氣象森眉宇。想天家、驂鸞洞裡，細煙冰霧。我亦秦關歸未得，誰念干將醉扶。拼良夜、敧橫冠屨。莫歡瀟湘居尚遠，擁戎軺萬騎鳴笳鼓。雲正鎖，汴京路。
賀蕭參政
作者：張鎡
朝代：宋

向來投謁未嘗頻，今日尤宜後衆賓。
先世年家登政府，時情禮數到閒人。
只將忠實酬明主，果見推遷作大臣。
何用撫孤多軫念，園花開勝去年春。
賣花
作者：張鎡
朝代：宋

種花千樹滿家林，詩思朝昏惱不禁。
擔上青紅要逐定，車中摇兀也教吟。
雖無蜂過曾偷採，猶恐塵飛數見侵。
應是花枝亦相望，恨無人似我知音。
贈嗣持上人
作者：張鎡
朝代：宋

持也眈眈老比邱，吾如松澗瀑春流。
經年欲見渾無便，連日相逢若舊遊。
柏子軒窗翻梵夾，荷香亭上款茶甌。
真成此外無餘事，莫說機關向上頭。
贈崇先寺長老
作者：張鎡
朝代：宋

飛騎原頭快著鞭，暮溪呼艇訪幽禪。
霜輕正屬收橙月，雨霽真成種麥天。
問答因緣隨處是，推敲事業此生專。
無塵幸有西偏竹，浴罷從師借枕眠。
贈道士
作者：張鎡
朝代：宋

虎向深淵繞，龍歸猛火蟠。
崑崙飛日月，奚但鼎中安。
贈道士張易
作者：張鎡
朝代：宋

道人生長清淮西，地荒戰血孤鬼啼。
飽知濁世一朝菌，擺落羈馽全天倪。
穿霞踏月半區宇，山水名勝隨攀躋。
我來欣逢大條左，握手便許論刀圭。
蕊珠七言素探討，敷析秘奧開羣迷。
綿綿玄牝斡兩曜，夜半虛室騰虹霓。
同居蜀客話清簡，物理返笑莊生齊。
坳堂燭暗坐頃刻，石頭路浄緣高低。
傾壺隨意薦巖果，不假沆瀣求交梨。
他年相就養靈液，肯復自棄淪塵泥。
蓬洲閬苑恣遊宴，有句更繼肩吾題。
贈鴈
作者：張鎡
朝代：宋

我自江鄉有姓名，相逢契合義相親。
連行幾宿來棲草，戢翼常時想避人。
石岸風高難到縣，今宵船住定爲鄰。
南湖若肯尋幽隠，却把衷腸自縷陳。
走筆和曾無逸掌故約觀玉照堂梅詩六首·其一
作者：張鎡
朝代：宋

纔晴便是看花時，記事君曾有四詩。
及至花開風日好，不聞拄杖扣疎籬。
走筆和曾無逸掌故約觀玉照堂梅詩六首·其三
作者：張鎡
朝代：宋

纔晴便是看花時，不覺飄香已滿枝。
小道山翁如具眼，綠陰初試更相宜。
走筆和曾無逸掌故約觀玉照堂梅詩六首·其二
作者：張鎡
朝代：宋

纔晴便是看花時，天上陰晴豈預知。
前日路乾居士病，偶妨招客酒樽隨。
走筆和曾無逸掌故約觀玉照堂梅詩六首·其五
作者：張鎡
朝代：宋

纔晴便是看花時，休問花名是阿誰。
藉使無梅桃杏在，但能來賞莫嫌遲。
走筆和曾無逸掌故約觀玉照堂梅詩六首·其六
作者：張鎡
朝代：宋

纔晴便是看花時，夜雨何堪带雪吹。
春色更拚過數日，三分餘一尚堪追。
走筆和曾無逸掌故約觀玉照堂梅詩六首·其四
作者：張鎡
朝代：宋

纔晴便是看花時，自看何如與客期。
亦有數篇花下句，苦無風味怕人知。
足疾愈約客遊湖上園
作者：張鎡
朝代：宋

平生志四方，豈願守三窟。
超凌風中驥，振迅霜後鶻。
無何足受濕，步履遽臲卼。
投鍼痛循筋，濯藥熱透骨。
重纏韈中絖，嬾顧囊內笏。
長懷駱賓王，曠邁困沉泊。
胸蟠經綸業，與氣共振拔。
紛紛灞上旅，太半貴肥腯。
儻其尚細謹，俗眼愈超忽。
臨壚指醇酒，洗滌去泥淈。
器宏事果遂，闊步黄金闕。
宿來病殊減，砌域可踔越。
拘攣日既深，得差興尤發。
湖山想貽笑，相忘兩逾月。
霜花著紅小，幽香逗疎樾。
風晴春一似，携具任倉卒。
招邀二三子，才思湧難竭。
却愁費吾詩，筆端口方訥。
跋周昉畫錫宴圖
作者：張鎡
朝代：宋

汾陽賸建扶危功，清議那有魚軍容。
倖人恃寵自矜伐，似可唾去極力攻。
今也束带比肩立，絕口不問如盲聾。
水衡有錢誰敢費，設席授几爲爾供。
金鵝罩底果何品，異饌定不人間同。
翠環玉勺未分勸，坐列有序隨卑崇。
君恩天大且籠蓋，天意不假人方窮。
鳳凰五章爲世瑞，亦許梟獍鳴雌雄。
西山靈木作上藥，道旁惡草翻茸茸。
方圓白黑正殊調，端在處者全吾躬。
魯叟當年諾陽虎，望之計拙排顯恭。
我披此畫屢歎息，杜老謀深言至公。
車中聞人說谿澗如水晶色口占一絕
作者：張鎡
朝代：宋

澗水流如活水晶，道傍一語喚人醒。
山林未必渠能說，說著山林便可聽。
近詩殊少閒行綠陰下喜成雜言以自勉繼此當日課云
作者：張鎡
朝代：宋

去冬詩絕稀，作意待好春。
春至病始甦，强賦情少真。
梅花到海棠，不過數十首。
其間豈無興，有筆慵開口。
每逢風日美，心醉人不知。
林間行若狂，藉草或移時。
芳花倏掃蹤，轉作滿園葉。
油然翠欲流，剪若陰初疊。
老夫愛深處，穿樹開生路。
香不是風香，吹來復吹去。
扶筇仰面看，青子枝間團。
引客任摘嘗，庸詎疑整冠。
閒來坐根石，遠望渾無隙。
大似天女機，重重綠蘿織。
黄蜂恐我嗔，擬住退逡巡。
向夏吟更懶，却防蜂笑人。
從今當健走，古囊勤抖擻。
莫作蒼蠅鳴，常如獅子吼。
述興
作者：張鎡
朝代：宋

履聲幾月到園稀，雪後煙香特地宜。
已見新晴巢喜鵲，更添垂柳客黄鸝。
人來有話亦大好，酒不酬春奚以爲。
今日正晴休怕冷，笑中天地角巾欹。
送京仲遠次對制帥四川·其一
作者：張鎡
朝代：宋

林下忘官品，聞公近最榮。
軍民制全蜀，名住列西清。
器自海嶽重，文兼全玉聲。
早來登政府，活法了寰瀛。
送京仲遠次對制帥四川·其三
作者：張鎡
朝代：宋

賤子夫誰問，鳴騶屢水湄。
自因閑肯顧，不是佞求知。
山檻清持茗，花蹊笑說詩。
雨風今送別，悽斷濕旌旗。
送京仲遠次對制帥四川·其二
作者：張鎡
朝代：宋

使北人爭說，今回國勢尊。
屬聲堅執禮，黠虜殆忘魂。
鉅業此猶細，故强行復存。
鄉閭正關外，因夢逐西轅。
送吳季行監丞知簡州
作者：張鎡
朝代：宋

兩門情義一鄉中，祖業還同社稷功。
賃舍偶隣逢事少，訪余時幸慰詩窮。
割符忽爲榮親去，橫槊多因得地雄。
强飯肯隨官職禱，故家當勉報文風。
送喻叔奇工部知括蒼二首·其一
作者：張鎡
朝代：宋

三見中朝入，徐行每後人。
功庸身較晚，名譽衆常新。
有句須同詠，今離似所親。
政成應必報，山郡易回春。
送喻叔奇工部知括蒼二首·其二
作者：張鎡
朝代：宋

自復林湖隠，相從却恨稀。
梅花年後白，江水去邊肥。
世態紛紛改，交心特特違。
暖晴當送別，敢望款柴扉。
送客至無相蘭若歸過慈雲嶺小憩崇壽寺書所見十首·其一
作者：張鎡
朝代：宋

故殿簷陰石匯泉，針魚苔凈樂回旋。
持盃挹取雖無暇，照影心腸更洒然。
送客至無相蘭若歸過慈雲嶺小憩崇壽寺書所見十首·其一〇
作者：張鎡
朝代：宋

欲歸停馭重徘徊，破費林間雪一杯。
留取半山看未了，火雲時節約重來。
送客至無相蘭若歸過慈雲嶺小憩崇壽寺書所見十首·其七
作者：張鎡
朝代：宋

支徑坡陀竹最多，籜龍纔起更成窠。
穿嵐觸翠坳塘出，一片香來得嫩荷。
送客至無相蘭若歸過慈雲嶺小憩崇壽寺書所見十首·其三
作者：張鎡
朝代：宋

山腰路轉湧蒼蛇，山下修筠媚白沙。
正要澄江舒倦眼，莫教緣岸有人家。
送客至無相蘭若歸過慈雲嶺小憩崇壽寺書所見十首·其九
作者：張鎡
朝代：宋

亭橋兩面看芙蕖，靜數波間小隊魚。
碧幛彎環遮去路，凈天終待此同居。
送客至無相蘭若歸過慈雲嶺小憩崇壽寺書所見十首·其二
作者：張鎡
朝代：宋

野香別是一般風，驀直平岡好翠松。
更許虛空畫山水，細鋪霞浪襯雲峰。
送客至無相蘭若歸過慈雲嶺小憩崇壽寺書所見十首·其五
作者：張鎡
朝代：宋

南山好處劉家寺，門裏松篁一逕衝。
自有禽聲喜迎客，不須知事更鳴鐘。
送客至無相蘭若歸過慈雲嶺小憩崇壽寺書所見十首·其八
作者：張鎡
朝代：宋

井分泉脈透巉巖，誰道飛流是假山。
水鳥樹林皆作供，可憐居士只偷閒。
送客至無相蘭若歸過慈雲嶺小憩崇壽寺書所見十首·其六
作者：張鎡
朝代：宋

老僧分袂倏三年，猶訪芳池躍翠泉。
新疊兩山都未識，北堂引看更東偏。
送客至無相蘭若歸過慈雲嶺小憩崇壽寺書所見十首·其四
作者：張鎡
朝代：宋

嶺度慈雲境累凉，前看湖面後看江。
詩魔半餉難調伏，除是休來却易降。
送徐衡仲歸侍次福建帥屬二首·其一
作者：張鎡
朝代：宋

三年林曲喜談叢，交薦俄聞得數公。
竟覓一官蓮幕下，漫添千詠錦囊中。
時乖豈但馮唐老，性癖甘如叔夜慵。
應是黄花過江路，笑垂雙袖立西風。
送徐衡仲歸侍次福建帥屬二首·其二
作者：張鎡
朝代：宋

和篇猶未忽成行，無奈離情雜愧情。
風雨連朝難遠送，湖山何日再尋盟。
飽參屢見從頭舉，識破懸知到處輕。
疎懶祗愁書問少，望君因便却傳聲。
送櫻桃與范尚書二首·其一
作者：張鎡
朝代：宋

誰將絳蠟千枝淚，鎔作驪龍百斛珠。
酪碗冰盤非我稱，敢煩西子薦陶朱。
送櫻桃與范尚書二首·其二
作者：張鎡
朝代：宋

滿架酴醿雪未乾，滴階紅顆照春殘。
知公有意參金鼎，馳送朝霞九轉丹。
送綽上人歸後菴
作者：張鎡
朝代：宋

春風吹倒人，禪師出山來。
相陪坐幾月，口邊生塵埃。
夏風吹長樹，禪師歸山去。
爲嫌城裏熱，再三留不住。
學詩無後先，到此如狂顛。
有問是誰格，且疑三十年。
送葉景良知嚴陵
作者：張鎡
朝代：宋

千古風高仰釣臺，朱輪新擁得通才。
政聲易報長安近，家學知從霅水來。
半載依仁方恨別，雙魚傳信肯慵開。
分携强飯休頻祝，鋒召需賢定挽回。
送葉正則秘郎參議湖北帥幕
作者：張鎡
朝代：宋

桂隠無期報，朝賢去却知。
累年艱特薦，一事必憂時。
盛世未應爾，重來猶可爲。
相過非爲數，公論合勤思。
送謝艮齋得閒西歸
作者：張鎡
朝代：宋

向來朝列雖知己，臺省山林職事殊。
勇退近聞辭北闕，醉遊唯欠到南湖。
心傳古學高當代，力把忠言壯晚途。
競說歸舟賣金带，囊空想見一錢無。
送趙季言知撫州
作者：張鎡
朝代：宋

同寅心契每難忘，林野投閒話最長。
自是文華兼政術，非徒神秀出天潢。
臨岐暫送魚符客，指日歸來畫省郎。
詩社不應常寂寞，頼君搜奬出江鄉。
送鄭剛中赴江東參議
作者：張鎡
朝代：宋

去程遥指石頭城，秋與鍾山老氣清。
紬繹蓬巒曾正字，參陪蓮幕試論兵。
時平得計甘微祿，學古無心急近榮。
君豈江淮久遊客，歸來矍鑠上承明。
送酒誠齋將以五字
作者：張鎡
朝代：宋

不應楊秘監，無暇問南湖。
桂樹又花發，蓮池和葉枯。
雨聲秋最好，尊酒客非無。
寄去撩詩眼，深慙句法粗。
送陳同父
作者：張鎡
朝代：宋

事因前定漫驅馳，諳盡人間合似癡。
萬卷經綸大儒業，一生忠憤上天知。
長安又見垂楊老，淮甸將興故國悲。
雞彘竹籬歸夢否，會閒方稱是男兒。
送馬舍人赴建康軍幕
作者：張鎡
朝代：宋

柳營謀客自楓宸，去去尖風雁字勻。
莫把吟詩替橫槊，新亭北望正愁人。
送鶴還建康章德茂侍郎因成兩詩·其一
作者：張鎡
朝代：宋

來時雪羽带緇塵，養得摧殘病離身。
曉浴池寬薝蔔遶，夜棲籠闊海棠隣。
吟詩屢聽狂居士，入夢應思舊主人。
且喜載隨千騎去，不妨乘勢長精神。
送鶴還建康章德茂侍郎因成兩詩·其二
作者：張鎡
朝代：宋

風儀不稱汩泥塵，清向亨衢快舉身。
魚鑰麟符行作伴，鷺洲燕巷得爲隣。
華亭清唳如前日，蜀道高風過昔人。
他日侍郎登鳳沼，却來湖畔靜怡神。
連日雪未能多曾無逸見惠二首遵歐蘇律禁體物語及用故事走筆次韻·其一
作者：張鎡
朝代：宋

鵲凍聽無語，鷗饑望不飛。
從饒居士愛，亦自到園稀。
入幕燈生暈，飄池水長肥。
何能巧模寫，吟思欠幽微。
連日雪未能多曾無逸見惠二首遵歐蘇律禁體物語及用故事走筆次韻·其二
作者：張鎡
朝代：宋

待伴猶虛夜，羞明或遇朝。
但依歌袖舞，休向鬢絲飄。
有句清堪比，令人意自消。
暖寒林下具，相就可須招。
連朝
作者：張鎡
朝代：宋

連朝溪雨溢荷塘，流水傾銀萬葉香。
不是風吹亂花側，那知處處著鴛鴦。
遊俞氏庵次叔祖韻
作者：張鎡
朝代：宋

青山穩處衲僧家，得趣應難向客誇。
春砌浪生金鳳草，夏窗低映木龍花。
安禪舊日參臨濟，照影新遊愛水涯。
酩酊詎論歸路晚，壁間貪縱墨翻鴉。
遊南山普寧院院中止有數僧別立堂處村僕幾百人號帥翁道友分執薪水負戴掃除苴補之役暇即乞米贍衆溪南二里許名石口聞冬時梅花甚多
作者：張鎡
朝代：宋

入港晴蕪遠際山，鷺羣翻處綠迴環。
林隈隠寺僧慵出，橋底通船客正閒。
乍喜身心俱寂靜，足憐名相惑愚頑。
興闌猶約寒梅發，月下來觀側近灣。
遊叔祖次對宅南新園詩
作者：張鎡
朝代：宋

入門疑是洞中天，有此人間事兩全。
深窈高明俱要景，安閒榮盛未衰年。
軒窗處鶴千層竹，風雨催詩十畝蓮。
聞道從今畢婚嫁，陰功專爲子孫傳。
遊大中乾元寺
作者：張鎡
朝代：宋

突兀前朝寺，維舟又一來。
殿空金像暗，徑斷石幢摧。
物相依成壞，塵緣漫樂哀。
僧殘無悟語，猶幸結宗雷。
遊昭慶寺
作者：張鎡
朝代：宋

招提徐步已身輕，禮懺僧忙不出迎。
側殿掛燈窺塑像，小廊流水愛經聲。
心安久矣空塵想，夢異當年記宿生。
目送繞門山更好，肯閒何處不堪行。
遊石湖
作者：張鎡
朝代：宋

幾年飛夢越來城，試扣柴荆恰快晴。
松菊正酬閒客意，烟波真似主人情。
黑頭據要方行志，綠野當年浪得名。
我亦鄰鄉植桑柘，訪公非爲憶蓴羹。
遊臞庵
作者：張鎡
朝代：宋

入門黄葉擁危橋，竹裏山茶刺亂梢。
釣雪亭修人未坐，浮天閣廢鷺應巢。
百年勞役終奚爲，一段風流忍獨拋。
寄語王家早營葺，他時相對我衡茅。
遊韓氏園有客先歸
作者：張鎡
朝代：宋

風日催荷作老香，便將新句責胡床。
重山抱屋臨幽爽，四月邊湖納晚涼。
扇景不驚蛙黽坐，槃飧還愛筍蔬長。
佳賓壯論能投俗，歸路誰憐鬢雪光。
過下黄村
作者：張鎡
朝代：宋

山腰摘菜穿雲裏，山嘴吹煙接雲起。
響邊樵唱路幽幽，白處鵝群波瀰瀰。
臨堤野毛槽盛水，破璧方簾自撩紙。
相應不望褭蹄金，落得清閑養妻子。
過冷泉
作者：張鎡
朝代：宋

未喜亭陰坐，先貪樹畔行。
谿渾因雨瀑，巖近得風清。
一飯幽人福，三杯太古情。
尚須冰月挂，來放雪濤傾。
過楊伯虎即席書事
作者：張鎡
朝代：宋

四面圍疎竹，中間著小臺。
有時將客到，隨意看花開。
拂拭莓苔石，招携碼碯杯。
昏鴉歸欲盡，數箇入詩來。
過楓橋寺
作者：張鎡
朝代：宋

妙絕吾宗有舊題，趁晴逕過敢留詩。
只消記取今朝景，不是烏啼月落時。
過湖至郭氏菴
作者：張鎡
朝代：宋

山色棱層出，荷花浪漫開。
只如平日看，自喜此時來。
楊柳侵船影，蜻蜓傍酒杯。
僧廬須過夜，城禁莫催回。
過竹村
作者：張鎡
朝代：宋

再宿離城邑，全無世俗氣。
僧包輕濺水，漁竈冷炊雲。
酒好休教盡，詩慳却自欣。
晝閑貪睡穩，獨被不須重。
過紅城子
作者：張鎡
朝代：宋

闊港旁邊狹港橫，大橋側畔小橋平。
吠人黄耳穿籬走，喚子青裾出戶迎。
寒日樹枯山得勢，順風檣穩浪無聲。
自知吟寫紅城景，不讓丹青筆作城。
過翔鸞院留題僧房
作者：張鎡
朝代：宋

頻年雖並住，今日偶能來。
水檻因蓮設，風窗爲客開。
詩凡慙鮑謝，社近憶宗雷。
莫問通衢隔，輕舟自往回。
過臨安海會寺東長橋有懷蘇文忠公
作者：張鎡
朝代：宋

竦踴峰環碧玉城，亂蟬爭送夕陽明。
飛橋預快登山足，壞塔遥增弔古情。
陳迹幾年驚夢幻，清文隨處振英莖。
胡床等到三更看，閒過桐鄉或駕鯨。
過野翁亭因登岝崿山憩崇壽院僧軒共成四絕句·其一
作者：張鎡
朝代：宋

古縣依山愜乍遊，欲行因路始窮幽。
攙空石壁樛林合，更做行程急也留。
過野翁亭因登岝崿山憩崇壽院僧軒共成四絕句·其三
作者：張鎡
朝代：宋

甲子峰高正屬連，白雲騰涌似爐煙。
羣仙若訝歸來晚，只躡雲根上碧天。
過野翁亭因登岝崿山憩崇壽院僧軒共成四絕句·其二
作者：張鎡
朝代：宋

溪流逢旱息潺淙，野彴橫趨亂石中。
晨恨鐵冠人已去，我來權合號山翁。
過野翁亭因登岝崿山憩崇壽院僧軒共成四絕句·其四
作者：張鎡
朝代：宋

巖隈蕭寺得躋攀，數翠邀嵐不復難。
已向城中專一壑，更須隨處款青山。
過鳳山高氏以榴實薦酒
作者：張鎡
朝代：宋

灣洄綠處得雞聲，俯檻山宜柳外明。
京洛漲塵衣半黑，邯鄲炊黍夢曾驚。
榴皮就爲翁題好，竹葉能邀我興成。
辦此一廛歸老計，弄孫相對說春耕。
道傍叢祠榜云老人廟
作者：張鎡
朝代：宋

里俗崇祠想報功，袍鞾包裹雪髯翁。
休嗟事始無人識，縱有豐碑亦是空。
道經寒蘆港
作者：張鎡
朝代：宋

蘆深可藏人，下有扁舟泊。
正似洞庭風，日暮孤帆落。
道院書壁
作者：張鎡
朝代：宋

約客探名勝，停輈得所欣。
山寒多作雨，洞古不收雲。
夜宿聽鳴鹿，晨齋飣野芹。
黄冠尤喜事，添注石爐熏。
遣興
作者：張鎡
朝代：宋

笛簟疎明壓砌窗，重陰經日閉脩廊。
黄梅未長先愁雨，翠樹將成擬納凉。
藏袖好書多便看，伏瓶生酒漸堪嘗。
誰能自縛無涯事，早辦風漪百畝塘。
還至吳淞茂洪用余臨平詩韻放魚因思舊行大江嘗縱巨魚再和爲答
作者：張鎡
朝代：宋

太倉雲路天黏水，櫛比漁家接沙觜。
巨艘買放截江鱗，舉網遮空暗窗紙。
錢多魚賤俱放懷，成貫不數成船來。
今朝縱汝真小惠，好去瞿塘灧澦堆。
酌道傍古松下錢王水對山絕頂微露塔尖聞有僧院名益錢
作者：張鎡
朝代：宋

山圍當車巾，佳興坌滿前。
盤松儼如畫，蓋疊疎蘿纏。
沙平恰席許，坐蔭宜鋪氈。
扶筇瞰根穴，湛碧泓寒泉。
霏空雨方來，衆綠爭欣然。
炎銷道旁地，此倍凝陰烟。
摩挲復潄滌，毛骨俱澄鮮。
輪囷復清冷，肯受代謝遷。
何必絕塵世，高潔自永年。
錢王德民深，姓氏水爲傳。
遥瞻窣堵坡，背立蒼巒巔。
人言有廢寺，欲到愁攀緣。
諸天散香華，顧我應惻憐。
被役不爲饑，凡質何繇僊。
酬張子立投贈
作者：張鎡
朝代：宋

論文嘗到愛山前，屢費金猊冰麝煙。
舉世無人憐易絕，今年有子得詩傳。
慵隨肥馬輕裘俗，要結高山流水緣。
淺拙固難酬妙寄，漫撩春夢草池邊。
酬曾無逸架閣見寄
作者：張鎡
朝代：宋

貪閒常怕拆人書，今日開緘病已無。
數紙雲情動金石，一篇天籟集笙竽。
心交物類相感志，願在衣冠盛事圖。
稍稍斯文振吾黨，快來青鬢躐華途。
醉後偶書
作者：張鎡
朝代：宋

繩床不解雙足頑，藜杖易厭前庭慳。
茱萸顆小梅孕白，玳瑁文皺苔移斑。
一鐙左計坐北牖，萬騎縱獵思南山。
便呼滕六雨好雪，風捲平郊無賸葉。
鞚飛轉旋疾於鷹，箭勁弓鳴獸旁截。
芳醪鮮肉娛賓友，撾鼓掁絃催舞袖。
橫行未絕五原邊，不死終歸三輔右。
望南再拜稱君壽，愚臣豈解酬恩厚。
古來相際必風雲，今日名王宜有後。
重九前一日領客登城即席次張以道韻
作者：張鎡
朝代：宋

未倒花前鑿落金，登携那怕嫩寒侵。
歸牛下隴爭浮水，宿鳥隨山不過林。
衰鬢預吹明日帽，放歌時带故園音。
菊烟桂露雖情物，須索高蟾管夜深。
重九日病酒不飲而園菊已芳薄莫吟繞亦有佳興因和淵明九日閒居詩一首聊見嚮慕之意云
作者：張鎡
朝代：宋

心境本一如，美惡緣妄生。
惟今尋常日，强以重九名。
入秋雨澤慳，連朝更晴明。
木葉未苦凋，禽鳥皆春聲。
寓形天宇內，自顧非壯齡。
年年登高時，無菊酒漫傾。
何如茲歲好，金英照軒榮。
遠懷柴桑翁，合處無疑情。
不飲還醺然，妙寄由天成。
重五日不飲偶成長句
作者：張鎡
朝代：宋

林墅光陰日日新，不因時節强隨人。
青紅雨砌戎葵柳，金玉風池荇菜蘋。
千載是非均似夢，一朝醒醉肯沈身。
綵絲昌歜喧兒女，誰信清吟興獨真。
重午
作者：張鎡
朝代：宋

林間忘時節，今朝忽重午。
雨過天未昧，輕陰障初暑。
追思兒童日，爭先纏綵縷。
葵榴映昌歜，梅李參角黍。
書堂給休假，歡呼屢跳舞。
但喜逢佳辰，那知歲如許。
遄經六六回，勞生竟何補。
幸早安靜樂，飛潜伴鱗羽。
猶憐艾作人，獰瞠儼當戶。
想其亦自畏，勢險正騎虎。
孰若平地我，不隨時仰俯。
門前鷗鷺波，宅畔花柳圃。
晨看一卷經，暮飲三杯醑。
詩成時落韻，格調任踰矩。
大勝汨羅人，獨醒徒自苦。
重過鳳山高氏
作者：張鎡
朝代：宋

屋負山陲晚，籬侵水濼秋。
農桑能自力，鵝鴨豈它求。
逆數曾來日，遮留更覺稠。
夜歌聽欵乃，催興滿滄洲。
野芳亭偶書
作者：張鎡
朝代：宋

歲歲閒爲福，今朝命最通。
看蒲逢紫燕，弄柳得青蟲。
但願詩妥帖，何心技拙工。
山林過軒紱，誰謂只相同。
野芳亭寫望
作者：張鎡
朝代：宋

晚雨凄微葉未斑，小亭非但揖西山。
船行半出青蒲末，塔立參排雜樹間。
了事兒癡妨劇醉，澹陰天氣合清閒。
幽居不與紅塵隔，退食何能一往還。
野芳亭書壁
作者：張鎡
朝代：宋

山向林間出，船從草外撐。
行來風數刻，坐待月三更。
政自安閒散，誰能管愛憎。
新功喜今夏，陰滿蒲萄棚。
金鳳花
作者：張鎡
朝代：宋

彩鳳連翩小作羣，蕭條門巷獨留春。
莫因繁冶生輕鄙，歲歲花開見主人。
釣臺
作者：張鎡
朝代：宋

絳衣騎日扶桑上，三精九縣開靈貺。
趙梁雍代跡俱空，馮吳寇鄧勳相望。
客星何處潛光芒，雙臺疊巘摩穹蒼。
釣絲千丈捲烟雨，誰瞰一碧玻璃江。
羊裘坐穩無心動，蒲輪纁幣知何用。
故人聊爲小周旋，君房謬欲相推送。
寥寥歲月今幾秋，山寒松吹多颼飀。
春來日暖花氣發，極浦浪轉魚龍遊。
先生有臺人共高，虛庭忍見生蓬蒿。
斷碑敗壁蠹荒蘚，灌木野鳥捐枯巢。
一朝鐘梵交雲際，簷楹改觀輝杉桂。
非關好事取時名，此中恥但稱能吏。
却經祠下羅清樽，試歌此詩當招魂。
先生出兮佩蘭蓀，明璣耀旂駕瑶璠，黄麟道前翠虯奔。
先生去兮山雲屯，玉妃金童從繽紛。
吹簫鼓瑟聲冥冥，目斷暮靄棲遥林。
錦池汎舟贈莊器之二首·其一
作者：張鎡
朝代：宋

槐葉鶑聲兩度春，笑言常恨獨參辰。
相過便說幽居好，別後應多秀句新。
賀監湖邊山作伴，若耶溪上月爲隣。
凉秋定扣松扉去，一舸從君理釣緡。
錦池汎舟贈莊器之二首·其二
作者：張鎡
朝代：宋

翠舫迎涼避日行，只隨風去不須撐。
雲移茂樹添層影，魚喜新荷觸嫩莖。
客有何人從遠至，天憐吾輩太清生。
功名世上雖爲急，弄水搴芳未可輕。
錦池芙蓉盛開與譚德稱何國叔曾無逸王季嘉呂浩然張以道小集以東坡詩細思却是最宜霜分韻得却字
作者：張鎡
朝代：宋

道人有園居，其門可羅爵。
夫何諸賢傑，疎野盡闊略。
聯鑣過柴荆，慰藉淡與泊。
爾時木芙蓉，酣酣縱雲萼。
呼酒亟對之，不復次杯酌。
西風吹雨小，池波晚烟閣。
紅癡高髼鬆，翠閙競參錯。
談叢及笑粲，大勝世俗樂。
翹摇鵬鳳羣，著我慙瘦鶴。
區中有此不，今古一開拓。
山林豈細故，人願要天諾。
侵尋霄霏舉，乃獨趣丘壑。
探韻睨大巫，疾走宜退却。
簪花謝慇懃，敢避句惡弱。
從今數名芳，消真屢成約。
鐵行者
作者：張鎡
朝代：宋

僧舍生涯只且然，養他行者不須錢。
龍潭莫問僧參得，吹滅燈時各自眠。
長至前夕書寄陸嚴州
作者：張鎡
朝代：宋

銅爐熟火暖無烟，一盞清燈紙帳邊。
遲睡頗如除夜景，新陽方幸好晴天。
詩成水閣梅堪折，信斷山城鴈不傳。
莫待扁舟敘暌隔，歸來身作紫微仙。
閒步遊紫極觀
作者：張鎡
朝代：宋

孤榜前春冰雪清，山祠閒步意無營。
曾耽幽槩穿廊曲，猶記筠冠問客生。
閒步遊紫極觀
作者：張鎡
朝代：宋

青惜高杉覓望寬，仙廬幽占路紆盤。
邊花製古裝門榜，老桂枝拳倚醮壇。
顔色不同輕紫綬，精神常在慕黄冠。
蜂巢蟻垤非吾樂，終買雲扃種朮餐。
閒課
作者：張鎡
朝代：宋

居閒投課熟爲優，似此工夫盡不愁。
量澗打船輕似盞，轉牆開逕曲如鈎。
已令山圃收黄犢，又蓋湖亭記白鷗。
春水畫橋桃四百，新年那羨武陵遊。
陳子西投贈長句走筆次韻奉酬
作者：張鎡
朝代：宋

作詩我恨無新功，良田所積未始豐。
君侯何事有此癖，判却不費平生窮。
容臺故人作書至，百篇古體緘幐中。
剪裁雲霧閒孔翠，此尚人力虧天工。
請君直道當下語，莫擬世俗紛華蟲。
古人規繩亦謝去，豈不自已光圓融。
大千沙界大千海，置之足上升天宮。
到頭只是舊時我，不妨自就聲律籠。
若能言下便領得，老夫衣鉢當傳公。
陸嚴州赴召喜成三詩·其一
作者：張鎡
朝代：宋

精舍欣聞已解驂，風檣不易到江干。
一緘試讀幽人語，莫作時情賀禮看。
陸嚴州赴召喜成三詩·其三
作者：張鎡
朝代：宋

知己從來自有天，除書寧復待人傳。
青雲直上非逾分，占上聲名五十年。
陸嚴州赴召喜成三詩·其二
作者：張鎡
朝代：宋

榮辱心中總不疑，因公環召獨成詩。
祇愁相見無多話，不似尋常夢裏時。
陸編修送月石硯屏
作者：張鎡
朝代：宋

何年商顥澄中秋，中光列籍稀校讎。
冰輪充滿不復玷，玉斧棄置無煩修。
蝦蟇遁走兔老黠，歷歷可認渾銀樓。
揚光厭倦落凡眼，臭黄漲霧紛蜉蝣。
收芒轉彩向林壑，孕秀石腹非雕鎪。
夜深輝怪想出沒，肯混瓦礫埋荒幽。
地神竦踴競持護，山鬼睥睨潜驚媮。
扶疎檜影亦透入，非假幻化人能不。
誰將作屏伴几硯，窗日互耀摇雙眸。
三山放翁實贈我，鎮紙恰稱金犀牛。
翁今鉅宋清廟器，咸鐘韶磬鏗鳴球。
所學况不負天子，報國豈暇官資謀。
子虛賦傳賜科第，始計兵說裨宸旒。
傾城寵易妬亦速，巴蜀寄宦甌閩遊。
仙風俠氣愈卓越，錦袍玉局當朋儔。
平生專車祗文藁，江漢萬古詞源流。
崑崙坱圠大巧在，乃欲繪畫真堪羞。
精神聞道尚遒緊，恨未面覿肝腸投。
此屏遠送有深意，絕勝龜甲圍香篝。
用張舍避立必直，銘戒要我參李尤。
拙詩酬貺忘不韙，是亦一癡何從瘳。
菱租魚市仰高詠，乘輿未果隨子猷。
來春流水鱖肥好，看我坐釣書船頭。
集古今山林閒適詩以林泉嘯咏名之
作者：張鎡
朝代：宋

夜窗涉塵編，山林詩輒取。
悠然忘世故，正味若醇酒。
渠能道我言，不必出吾口。
抄成長自隨，真爲歲寒友。
集英殿立侍觀進士唱名六首·其一
作者：張鎡
朝代：宋

早放天扉一刻開，更聲初斷雨聲催。
不因變化魚龍日，焉有風雲轉首來。
集英殿立侍觀進士唱名六首·其三
作者：張鎡
朝代：宋

君王策士幾臨軒，好學隆儒古莫肩。
忠鯁盡將裨治道，不令鼂董譽空傳。
集英殿立侍觀進士唱名六首·其二
作者：張鎡
朝代：宋

山繞彤城瑞霧凝，催班曉色漸分明。
龍門肅立章身別，得著銀袍却最榮。
集英殿立侍觀進士唱名六首·其五
作者：張鎡
朝代：宋

先世親題鴈塔名，宦途漂泊最關情。
難將此語逢人舉，歸問寒齋舊短檠。
集英殿立侍觀進士唱名六首·其六
作者：張鎡
朝代：宋

科目從來本自寬，才疎祇合作麤官。
雕蟲半世將何用，可惜南湖負釣竿。
集英殿立侍觀進士唱名六首·其四
作者：張鎡
朝代：宋

青衫如草照春塘，爭傍龍墀捧敕黄。
功業便從今日去，莫教人道只文章。
雜興·其一
作者：張鎡
朝代：宋

聖學律萬世，玉振仍金聲。
大賢務矯俗，始以和自名。
智者稽所終，流弊固難行。
求圓能捨規，魯男烏可輕。
雜興·其一
作者：張鎡
朝代：宋

迢遥秦隴舊家山，百萬貔貅擁節還。
讀盡一編時自許，西風吹夢玉門關。
雜興·其一〇
作者：張鎡
朝代：宋

小器酌升斗，渠寧同釜鍾。
心公德始宏，一介稱能容。
將軍見何卑，偏忌相如功。
卓哉全璧賢，懷才肯爭鋒。
悔過猶可稱，服善交情終。
雜興·其一一
作者：張鎡
朝代：宋

吳起棄骨肉，用釋魯君疑。
蕭何買田宅，更要漢祖知。
結繩可息爭，書契計已癡。
反覆者人心，周防良足悲。
曾參殺人謗，三至母信移。
君臣不易逢，終始貴難離。
雜興·其一七
作者：張鎡
朝代：宋

聖道由書傳，秉畀火于秦。
漢興反秦暴，見儒猶駡嗔。
董子惟有志，耿耿誰與陳。
使時三策行，焉老諸侯賓。
雜興·其一三
作者：張鎡
朝代：宋

堂陛分古始，高卑定常儀。
拳拳三顧頻，未敢臣其師。
至寶價婆娑，塵面誰復窺。
有人果善酬，何苦不售爲。
木牛流馬機，小智那足奇。
甄別蘭與艾，忠誠真弗欺。
功大天實吝，滯迹烏能知。
臣主施報恩，足爲萬世規。
雜興·其一九
作者：張鎡
朝代：宋

漢代嘉唐虞，欲以儒理國。
公孫談治道，純駁互失得。
廣大語尤害，開邊心莫極。
無怪淮南謀，日夜憚汲直。
東閣禮諸賢，脫粟自爲食。
欲以此自文，後世有真識。
雜興·其一二
作者：張鎡
朝代：宋

金珠不解憂，麴糵堪適情。
隘哉沉湘人，獨以醒自名。
生居禁酒國，焉得壺觴傾。
閉門求一醉，無乃干天刑。
若伊曠懷襟，道在寧營營。
詳觀中聖言，當與智者評。
雜興·其一五
作者：張鎡
朝代：宋

河南牧羊兒，不識奇字書。
君王事邊頭，無亦官帑虛。
慨然分家資，補國何勤渠。
詎有忠於君，而謂不學歟。
毋令敗羣語，緱氏果有餘。
惜哉封禪主，更欲取名譽。
歲晚責緣飾，宜其返田閭。
雜興·其一八
作者：張鎡
朝代：宋

子雲閉門學，非願雕蟲稱。
於道實有省，爵位豈所營。
洙泗嗟已遠，惜不偕羣英。
太玄法言書，莫誚徒擬經。
雜興·其一六
作者：張鎡
朝代：宋

真才當自重，躍冶非良金。
世儒識拔鮮，志士違本心。
慷慨自鋪陳，庶幾有知音。
但恐北風扇，虛言難保任。
快哉東方生，可喜未可欽。
雜興·其一四
作者：張鎡
朝代：宋

有虎南山南，有石北山畔。
虎石人未辨，箭發石遂貫。
一朝兩生心，見石不見虎。
若向虎石求，引滿徒自苦。
雜興·其七
作者：張鎡
朝代：宋

伯牙善鼓琴，知音一子期。
已得慰生平，絕絃勿復悲。
深沉揚執戟，玄文準伏羲。
千年未願賞，豈欲求當時。
雜興·其三
作者：張鎡
朝代：宋

原子何所得，所得在養心。
澹然處窮閻，蓬蒿絕車音。
結駟者誰子，排門願同襟。
乃知能辯者，於道未爲深。
雜興·其三
作者：張鎡
朝代：宋

細讀南山扣角歌，機鋒投處幾曾多。
道人不踏門前路，敝帚其如自愛何。
雜興·其三〇
作者：張鎡
朝代：宋

實修名自來，猶影長隨身。
惑者偏忌嫉，終之反累人。
况馳死後譽，何關一丘塵。
所以識達早，托醉全吾真。
歸興因蓴鱸，口腹何足陳。
到今吳江水，秋至清粼粼。
雜興·其三一
作者：張鎡
朝代：宋

淵明膝上桐，一絲不肯挂。
彈聲聒天地，無人知此話。
謂琴只這是，世間何用絃。
謂在有無中，其然豈其然。
雜興·其三七
作者：張鎡
朝代：宋

秦王既集統，作樂昭治功。
前日威武地，今還見聲容。
一時聳觀瞻，唯貪激英雄。
鄭公獨俛首，孰能察聖衷。
暮年伐遼東，事幾敗乃翁。
良臣不在傍，有悔應無窮。
雜興·其三三
作者：張鎡
朝代：宋

掄才如百藥，治效各不同。
儻能區別性，當聚和扁功。
武德定亂後，諸公悉登庸。
帝久知所長，未欲任己聰。
品題資確論，毫髮無蔽蒙。
三傑隆漢業，六英夾唐宗。
無人可能國，我欲振古風。
雜興·其三九
作者：張鎡
朝代：宋

風月屬漁樵，真味豈能領。
雍容補國手，斯宜理烟艇。
樂天未歸時，極口獻忠鯁。
十上九不行，回身避機穽。
酒徒與詩伴，共煮香山茗。
流傳畫九人，公貌粹而整。
雜興·其三二
作者：張鎡
朝代：宋

太沖十年功，僅了三都賦。
藩溷著紙筆，欲以疏吾句。
文章流至是，已失古人步。
喜怒哀樂情，一發中韶濩。
不見風雅篇，豈效女功蠹。
雜興·其三五
作者：張鎡
朝代：宋

馬生客新豐，悠然酌斗酒。
若謂傲旁人，曠士亦何有。
有志曾未識，偶與麴糵友。
異時依風雲，黄壚一回首。
雜興·其三八
作者：張鎡
朝代：宋

唐家盛詞華，培本自武德。
投戈闢文館，英士來翼翼。
訪政討典墳，分夜亡倦極。
當時瀛洲目，意氣寧偪仄。
言詩到李杜，騷雅並區域。
爲文至韓柳，秦漢等風力。
後世不推原，第賞紙上墨。
焉知昔人心，求效非頃刻。
雜興·其三六
作者：張鎡
朝代：宋

照乘復垂棘，固足爲國寶。
朝有宣力賢，愛惜莫草草。
成湯昔在上，剪髮救枯稿。
念民有念己，頃刻動穹昊。
太宗療功臣，亦本爲民保。
斷鬚疾其愈，大勝琮璧禱。
雜興·其三四
作者：張鎡
朝代：宋

至藝得於天，音律誰同明。
道上車鐸逢，地底黄鍾成。
偉哉創業主，用才極其精。
太常識斯人，吾知不負丞。
忽疑貞觀間，四海幾措刑。
遐想登后夔，巍巍治難名。
雜興·其九
作者：張鎡
朝代：宋

善人所至處，鳳儀氣芝蘭。
同德自相求，肯因休顯看。
後來世道交，祗趨勢與官。
廉頗共翟公，雅抱常自寬。
雜興·其二
作者：張鎡
朝代：宋

城河固金湯，穀帛堆丘山。
雷風走號令，足以威百蠻。
秦人昔恃此，燒書無愧顔。
叢祠夜篝火，赤蛇先據關。
誰知小國魯，抗衡齊晉間。
獨能秉王禮，足以銷鄰姦。
舞干服三苗，可仰其可攀。
雜興·其二
作者：張鎡
朝代：宋

小圃秋光不世情，蠹枝枯枿忽重青。
凌晨自灌銀床水，居士新看種樹經。
雜興·其二〇
作者：張鎡
朝代：宋

言貌難取人，宣尼竊丁寧。
如何汝南許，輒擅月旦評。
觀其察曹瞞，一言盡生平。
勿謂鑒裁乏，一門稱弟兄。
雜興·其二一
作者：張鎡
朝代：宋

林宗真傑士，甑墮識孟敏。
初無一語交，肺腑已窺盡。
人才處東京，郭許能汲引。
幾時不生賢，弗遇即泯泯。
雜興·其二七
作者：張鎡
朝代：宋

天一即生水，語性何潔清。
未嘗使人貪，酌之失廉稱。
夷齊素高蹈，想非常飲冰。
仁鄙成自取，處默先內明。
雜興·其二三
作者：張鎡
朝代：宋

達士樂貧賤，本非沽激心。
豈真昧生死，而計樂淺深。
辛勤畢婚嫁，塵慮寧更侵。
高蹤五岳遊，乘風擬相尋。
雜興·其二九
作者：張鎡
朝代：宋

聖狂霄壤分，其端在一念。
去惡向忠義，如病用良砭。
方貽害於人，蛟虎羣兇焰。
及其懲艾餘，大節秉無欠。
卓絕補過功，炳炳照鉛槧。
乃知春秋意，惡惡待終厭。
雜興·其二二
作者：張鎡
朝代：宋

道德釀搢紳，睟容無點塵。
望之鄙吝消，矧得累夕親。
緬思闕里化，四教隆諸身。
濟濟三千徒，變蒙盡爲仁。
賢聖雖不同，氣類當等倫。
叔度亦我師，千載風如新。
雜興·其二五
作者：張鎡
朝代：宋

征南勳業手，顧乃玩簡策。
麟經日月垂，左氏實有力。
爲渠作忠臣，訓義訂今昔。
後來縫掖子，開卷隨有益。
果能作蹄筌，此學不妨癖。
雜興·其二八
作者：張鎡
朝代：宋

南渡人物中，第一數安石。
經營江左民，成敗固先識。
苻堅擁百萬，朝野總憂色。
長驅不量德，在法真餌敵。
談笑付兒輩，茲豈試一擲。
捷至偶折屐，胸中未易測。
議者謂矯情，妄意窺悃愊。
雜興·其二六
作者：張鎡
朝代：宋

龍泉伴太阿，潛伏知幾秋。
光氣不容揜，夜夜衝斗牛。
一朝掘青苔，雙龍獲兼收。
拭以華陰土，百神見之愁。
若使無張雷，恐非劍所羞。
雜興·其二四
作者：張鎡
朝代：宋

山川萬代留，人物有時盡。
慷慨羊叔子，登臨重嗟憫。
功名垂櫜來，老去載倉囷。
焉有利在民，轉盼聲即泯。
非真弔古往，借言聊自引。
湛也窮其心，欲嘿不能忍。
惜昧無去來，徒知幻與影。
雜興·其五
作者：張鎡
朝代：宋

管仲相齊國，童子猶羞稱。
確守害霸說，三王亦可成。
寸短有所長，貪賢况誠切。
莫問九合功，詠此宜擊節。
雜興·其八
作者：張鎡
朝代：宋

泱泱古齊邦，中有秉節臣。
其國不能舉，燕師知寵珍。
生不食君祿，勢或去諸鄰。
莫往徑絕脰，用愧軒冕人。
當年處高位，十萬當逡巡。
所以休明時，朝廷足嘉賓。
雜興·其六
作者：張鎡
朝代：宋

文仲蔽展禽，難逃竊位名。
張湯法家流，推賢被嘉聲。
公道日月如，無私天下行。
治古本根此，所以休甲兵。
嗟嗟祁大夫，舉善何其宏。
曰讎吾甚惡，曰子非私情。
一旦俱薦引，晉伯由此成。
後世益多嫌，山林老公卿。
雜興·其四
作者：張鎡
朝代：宋

日暮前道遠，紛紛倒行多。
胡不秉明燭，整駕歷前坡。
既衰不戒得，有如聖言何。
平公七十翁，師曠猶琢磨。
離城中
作者：張鎡
朝代：宋

雨後溪流爾許深，枕堤樓閣靜沉沉。
暫來殊鬰登臨恨，欲別難禁去住心。
倚檻乍離橋百尺，繫船猶戀柳千尋。
黄昏最喜林端月，影掠波寒徹底金。
離無錫夜入溪莊港口
作者：張鎡
朝代：宋

出山猶自雨隨車，到得溪橋一點無。
冷月半明雲未去，垂楊成行葉全枯。
竹添東墅方清蔭，人在南湖已白鬚。
應是田翁喜儂至，旋吹燈火競歡呼。
離蘇州回寄太守袁起岩郎中
作者：張鎡
朝代：宋

吳中佳地舊長洲，來往空回信宿留。
泰伯廟存那暇問，麗娃鄉近未曾遊。
詩翁燕坐迎香閣，閒客歸乘釣月舟。
想見名章已成集，韋郎何得擅蘇州。
雨中憶曇少雲奉寄
作者：張鎡
朝代：宋

天意今年不惜涼，雨聲秋後恣淋浪。
單衣已覺生絺薄，細字初便短燭光。
畫餠功名孤塞路，守株身世老江鄉。
吾儕政要無人識，黄葉深林氣味長。
雨中約梅再賦
作者：張鎡
朝代：宋

寄語堂前萬玉枝，未須開盡等人歸。
行雲佩雜衣從濕，濺水裙輕步自微。
關塞垂楊橫槊賦，禁津芳草掞毫揮。
爲君豈復仍關念，看到清陰碧實肥。
雨中聞雁
作者：張鎡
朝代：宋

小雨終朝濕翠霏，渚蒲汀樹白瀰瀰。
若嫌鳴雁無厭足，回到潮州又索詩。
雪
作者：張鎡
朝代：宋

闔夜驚飈落樹巢，平明溝瓦漸迷坳。
鍪函靜聽來千騎，珪璧遥知委四郊。
再白呈祥矜大稔，積陰噓氣遏方苞。
池邊廢沼邀閒立，乍合冰澌怯杖敲。
雪晴希稷次韻再賦爲答
作者：張鎡
朝代：宋

凍枿歸禽易辨巢，燭龍分燿入堂坳。
長須喜戒鋤荒圃，小隊閒思獵近郊。
坐許剛筠全直節，行看弱柳發新苞。
僧爐遥想煨松柮，犬逐應門認客敲。
雪霽
作者：張鎡
朝代：宋

山負紅銅日，雲披綠玉天。
一晴聊餞臘，三白已迎年。
貴氣樓臺滿，春聲松竹先。
詩成緣底事，鳥跡印篷船。
雲露堂
作者：張鎡
朝代：宋

種玉栽瓊樹樹勻，主人心地况長春。
便教不假雲間路，亦有芳菲日日新。
震澤戲書鵝鶴
作者：張鎡
朝代：宋

市梢茅廠三兩間，旁有數鵝行復還。
適從何來令威老，矯首便覺高情閒。
群鵝不度風姿少，罷亞相隨過汀草。
令威流盼略無言，寄與誰知自瀛島。
少焉戛然鳴一聲，豈暇更顧兒童驚。
直上青天三萬丈，鵝在人間誇字樣。
霜天曉角
作者：張鎡
朝代：宋

荷花閒撥。撐破玻璃滑。拂拂香風微度，吹雪亂、數根發。弄泉羅蓋匝。萬顆真珠撒。唱我蓮歌歸去，凌波步、水仙襪。
霜橘
作者：張鎡
朝代：宋

半霜黄綠尚斕斑，笑指清芬數日間。
會得此中堪樂意，洞庭端合傲商山。
霜節堂
作者：張鎡
朝代：宋

風冽前村有墮巢，何心寒苦自爲高。
堪憐讓殺閒桃李，只得虛堂兩字褒。
靈源精舍小憩舊名龍泉有古井極甘洌
作者：張鎡
朝代：宋

姑惡聲催雨不來，暑雲空際只崔嵬。
投鞭得地古佛剎，看竹滿窗風葉堆。
百歲可堪輕日月，一官纔得便塵埃。
清泉酌罷猶貪戀，更瀹松黄當茗杯。
靈芝寺避暑因携茶具汎湖共成十絕·其一
作者：張鎡
朝代：宋

城裏今年熱異常，出城蕭寺未全凉。
髮毛吹盡人間暑，除是芙蕖十里香。
靈芝寺避暑因携茶具汎湖共成十絕·其一〇
作者：張鎡
朝代：宋

別浦歸時捲釣緡，蕉裳蘭佩凈無塵。
水葓秋晚重來賞，只約舂鋤不要人。
靈芝寺避暑因携茶具汎湖共成十絕·其七
作者：張鎡
朝代：宋

一色琉璃碧簟橫，更無觴豆引飛蠅。
從渠日氣如湯烈，不礙盆中數尺冰。
靈芝寺避暑因携茶具汎湖共成十絕·其三
作者：張鎡
朝代：宋

松竹孤山處士居，高風落落有誰如。
南湖放鶴能迎客，景行先賢或未疎。
靈芝寺避暑因携茶具汎湖共成十絕·其九
作者：張鎡
朝代：宋

高峰南北兩浮圖，桂隠相看四載餘。
休怪出關猶從我，有詩處處是儂居。
靈芝寺避暑因携茶具汎湖共成十絕·其二
作者：張鎡
朝代：宋

佳處湖山昔縱遊，繁華常恨過清幽。
今朝莫入名園去，只向風蘋蕩小舟。
靈芝寺避暑因携茶具汎湖共成十絕·其五
作者：張鎡
朝代：宋

臨津臺殿似蓬萊，柳色荒凉鎖翠苔。
萍港不知人事改，通船如望帝堯來。
靈芝寺避暑因携茶具汎湖共成十絕·其八
作者：張鎡
朝代：宋

撐傍羹魚宋媼家，綠荷裹飯薦匏瓜。
玄真受用非隨俗，尚欠風前雨笠斜。
靈芝寺避暑因携茶具汎湖共成十絕·其六
作者：張鎡
朝代：宋

白髮催愁酒量慳，軟塵盈袂飲尤難。
小童正對茶鐺立，堪伴先生入畫看。
靈芝寺避暑因携茶具汎湖共成十絕·其四
作者：張鎡
朝代：宋

西陵橋下最陰多，花外山明湧黛螺。
開遍酒樓人未上，幾聲煙斷採菱歌。
靧櫛
作者：張鎡
朝代：宋

澡灌新宜白氎巾，睡餘臞面滌昏塵。
三薰衣潤乘沉麝，一沃湯柔和芷辛。
衰髮任從清鏡脫，壯心不逐故書陳。
消平孤悶將何事，燕坐移時定谷神。
韓子師尚書致仕
作者：張鎡
朝代：宋

丈夫出處無兩岐，彊自分別兒童癡。
鹿門龐老不願仕，名與諸葛爭驅馳。
天子從臣豈易得，履聲已到黄金墀。
堂堂文譽動宸極，奕世長策歸論思。
攀轅卧轍昔人事，前日作州重見之。
萬口祝公猶在耳，拜後爵土同封蘄。
緒餘間發有如此，功業盛著庸何疑。
仙風却與松喬期，泛苕涉霅尋幽奇。
洞天白石人未省，翦茅植樹親指麾。
山靈地嫗許時秘，恰與八座供娛嬉。
人間臺榭難頓著，臨勝向背真天施。
霞晨霧夕更護耀，鷗朋鷺導欣逶迤。
鄉來韓必今復來，飛雲入步長相隨。
上章乞身世亦有，髮落齒撼將何爲。
公未五十方朱顔，勇退奚俟謀耆龜。
九重嘉賞寵殊職，百辟動色欽清規。
鎡也塵鞅方羈縻，先德未報鬢已絲。
高節凜凜端可師，扣門糧休千里齎，一舸叫月從鴟夷。
題南山劉家寺松雲軒
作者：張鎡
朝代：宋

紅蘤牆頭蜂過葉，翠藤池面蟻行枝。
蹔來數刻有餘興，若住此軒何限詩。
題圓覺寺跳珠軒
作者：張鎡
朝代：宋

籜龍來向石根蟠，幻出摩尼躍翠盤。
今日山中晴亦雨，可無風過發清寒。
題天台凝真宮陳道士緣化藏經既成求詩還山
作者：張鎡
朝代：宋

羽帔褊褼下赤城，燒松禿兔氣尤清。
書成胝手憐心苦，神護頳肩覺擔輕。
萬笈雲籤來北闕，一朝寶翰得東明。
明年我欲仙遊去，要聽巖扃曉誦聲。
題寒綠軒
作者：張鎡
朝代：宋

甫里先生窮到老，剩有詩文記林草。
杞苗菊葉果何佳，自喜春風顔色好。
現菴主人同吾張，故家文獻出大梁。
相過肯對桂隠榻，握手書社傾肝腸。
頃年客處東瀕海，灌畦不仰園官菜。
小窗寒綠獨專名，實與天隨同所愛。
所愛既同人亦同，豈較早晏時遭逢。
極知趣尚寓小物，過眼斥鷃高飛鴻。
閒關館舍人稀到，簷前席地聊從好。
維杞與菊復移栽，擷可烹茶羹可芼。
曉煙夕露清無邊，盡掃萬古紅紫緣。
對之飲水骨亦仙，屠沽兒家休擊鮮。
題尚友軒
作者：張鎡
朝代：宋

作者無如八老詩，古今模軌更求誰。
淵明次及寒山子，太白還同杜拾遺。
白傅東坡俱可法，涪翁無己總堪師。
胸中活底仍須悟，若泥陳言却是癡。
題山長庵
作者：張鎡
朝代：宋

相國歸來未肯閒，自將日月煉成丹。
思量漫把黄金鑄，一段精神畫亦難。
題崔慤畫白鷺伺龜
作者：張鎡
朝代：宋

能言元緒已失計，潛來公子尤多機。
藏頭殻裏勿自暴，曳尾泥中胡不歸。
題左顧亭
作者：張鎡
朝代：宋

物我何曾有異同，莫言龜印偶相逢。
水中放去爐中得，心法須知一鏡空。
題平甫弟梁溪莊園
作者：張鎡
朝代：宋

兩字雖差遠，花繁好作名。
假饒千萬偈，難狀爾多情。
題扇
作者：張鎡
朝代：宋

梧竹風來玉枕凉，月高偏愛占華堂。
休言境界親曾有，畫出如聞夜氣香。
題掛劍圖
作者：張鎡
朝代：宋

當年許與有誰知，人忽邱陵我獨悲。
遜國曩時猶易耳，不應留劍使心欺。
題方竹杖松根枕二首·其一
作者：張鎡
朝代：宋

鶴骨何能爾，龍姿或果然。
鋒稜四面峻，節操一生堅。
界紙書堪使，敲針釣最便。
從教方有礙，終不效規圓。
題方竹杖松根枕二首·其二
作者：張鎡
朝代：宋

鬰鬰凌寒色，來宜此地蟠。
解衣輕盾日，假蓋得秦官。
香宿風微墮，青留雨未乾。
通宵巖側夢，根竅手藏丹。
題昌化縣雙溪館
作者：張鎡
朝代：宋

奔流檻外薄谿鳴，曾入坡仙拄杖聲。
天目遠連山勢曲，路頭爭說縣官清。
林重鳥愛衝煙沒，橋毀人看涉水行。
忙裏能偷此閒樂，抗塵寧復嘆勞生。
題本覺寺·其一
作者：張鎡
朝代：宋

繞架蒲萄葉尚稀，瓦爐閒炷柏煙微。
年年綠暗軒窗意，却恨春風不早歸。
題本覺寺·其二
作者：張鎡
朝代：宋

一徑橫穿蘚翠封，滿空聲動玉琤淙。
林居豈是無修竹，未有清陰似此濃。
題松身
作者：張鎡
朝代：宋

不見蟄根時，唯喜蒼陰覆。
借汝葉間聲，當我風信句。
題楊誠齋南海朝天二集
作者：張鎡
朝代：宋

作者于今星樣稀，凄其望古駟難追。
空桑枯竹陶元亮，玉佩瓊璩杜拾遺。
自笑吟秋如懶婦，可能擊鼓和馮夷。
報章不作南金直，慚愧君家丙稿詩。
題水墨畫水仙木犀·其一
作者：張鎡
朝代：宋

翠袖擎金盞，香風動寶車。
几間莫輕覷，故故薄雲遮。
題水墨畫水仙木犀·其二
作者：張鎡
朝代：宋

昔年風露鄉，裙破鬰金黄。
別來參祖意，壞色染衣裳。
題王恭父校書新闢書軒
作者：張鎡
朝代：宋

仙翁眼力信非凡，到處偏工鑒別山。
消得好烏巢屋上，旋移空翠入窗間。
平生萬卷端能合，從此三杯不等閒。
莫訝倏來猶屬意，野人日用實相關。
題瑞香花扇
作者：張鎡
朝代：宋

夢裏誰曾見，香篝紫繡蒙。
枝間兩飛蝶，我共漆園翁。
題畫二首·其一
作者：張鎡
朝代：宋

幾欲疏方沼，泓澄豢小魚。
畫屏先我意，覓句爲君書。
扇舉萍疑動，紗明水一如。
林塘能早就，肯但植芙蕖。
題畫二首·其二
作者：張鎡
朝代：宋

草樹秋聲合，乾坤夜氣生。
念閒無復夢，坐久屢閒更。
未試從長劍，相親幸短檠。
欠伸聊覓枕，誰會此時情。
題畫扇
作者：張鎡
朝代：宋

誰將琢月揮雲筆，偃仰江山尺素中。
眼界未舒君莫厭，出門三丈軟塵紅。
題畫雲山團扇
作者：張鎡
朝代：宋

若箇大圓鏡，處處山河影。
誰謂懶拙翁，而能作斯景。
繄予說是語，未免臚窺井。
若解目前機，不應言不領。
題禹廟二首·其一
作者：張鎡
朝代：宋

從來大智特閑閑，手足胼胝意不艱。
千古夏王崇廟祀，濬川功用只隨山。
題禹廟二首·其二
作者：張鎡
朝代：宋

爲人心切屢忘家，力量方知有等差。
莫信空山葬冠劍，且吟古屋畫龍蛇。
題羔羊齋外木芙蓉
作者：張鎡
朝代：宋

慵粧酣酒夕陽濃，洗盡霜根看綺叢。
綠地團花紅錦障，不知庭院有西風。
題臨川道中玉虛觀
作者：張鎡
朝代：宋

拔宅清都去不還，尚留仙事警其頑。
靈茅歲久香猶發，丹井功成水自閒。
日轉空庭松影瘦，雨餘幽徑蘚痕斑。
雲軿鶴駕何曾遠，滿耳天風吹珮環。
題荷花畫屏
作者：張鎡
朝代：宋

芙蓉世界水爲宮，宴處鏗轟沸鼓鐘。
後乘舞妃香十里，月寒誰見曉騎龍。
題蒼雲亭
作者：張鎡
朝代：宋

老檜分行直瓦亭，激泉巖罅骨毛醒。
從來廬阜太行眼，對此須教一樣青。
題趙祖文畫
作者：張鎡
朝代：宋

破烟飛鷺不排行，林外青山閟曉光。
村犬吠人循岸走，見成詩句省思量。
題郭水堅畫美人二首·其一
作者：張鎡
朝代：宋

從來憨態最難宜，只把紅綃映雪肌。
自是一枝香杏了，莫嫌都不带花枝。
題郭水堅畫美人二首·其二
作者：張鎡
朝代：宋

雪嚲釵梁倚鬢鴉，玉溫冰潔謝鉛華。
欲知占斷人間韵，便是春風最後花。
風入松
作者：張鎡
朝代：宋

小樊標韻稱香山。壓盡花間。便須著個樓兒住，綵鸞看、飛舞妖閒。珠佩時因醉解，雲扉常為春關。耳邊屬付話兒奸。休放蠻檀。綠窗惟怕今宵夢，鶯聲巧、春滿闌干。待把衷腸教與，卻愁長遠都難。
香玉花
作者：張鎡
朝代：宋

髣髴是荼䕷，金沙著白衣。
香於佛見笑，大似野薔薇。
馬當山水府廟
作者：張鎡
朝代：宋

江長九月秋氣豪，霜明岸老天愈高。
羣真下集水仙府，丁東佩玉聞雲璈。
修塗隨處愜奇觀，况此樓殿臨烟臯。
割牲釃酒禱靈貺，順風掛席輕狂濤。
褊褼數鶴摩空舞，戛然長鳴更凄楚。
飛來木末獨移時，不逐昏鴉亂洲嶼。
人言馬當船過難，我喜浩興超然間。
便須擊楫自此去，指呼萬騎恢河關。
馬賁以畫花竹名政宣間其孫遠得賁用筆意人物山水皆極其能余嘗令圖寫林下景有感因賦以示遠
作者：張鎡
朝代：宋

世間有真畫，詩人幹其初。
世間有真詩，畫工掇其餘。
飛潜與動植，模寫極太虛。
造物惡泄機，藝成不可居。
爭如俗子通身俗，到處堆錢助癡福。
斷無神鬼泣篇章，豈識山川藏卷軸。
我因耽詩鬢如絲，爾緣耽畫病欲羸。
投筆急須將絹裂，真畫真詩未嘗滅。
騎鯨橋
作者：張鎡
朝代：宋

池港開門就作橋，朱欄相望壓鯨腰。
風摇慢摺游溶綠，波底何妨著霽霄。
鴉舅辭
作者：張鎡
朝代：宋

自從結廬依北城，入夏常聽鴉舅聲。
五更欲盡日未上，繞樹往往偕鷄鳴。
想欣綠草露光濕，漸喜茂蔭晨輝清。
道人披衣起危坐，睡思頓去毛骨輕。
既免待旦赴朝集，祗欲和月隨農耕。
人言外甥多似舅，爾甥天資太濁陋。
固宜相見屢施拳，使瞻在前忽在後。
衣裾峭整紫翠長，更學燕燕玄爲裳。
鵲并鸜鵒定通譜，名曰鵯鵊字未詳。
我園聽鶑兼撫鶴，閒亭本是無心作。
未能授館專爲君，萬竹千松且同樂。
鷓鴣天
作者：張鎡
朝代：宋

不似琵琶不似琴。四弦陶寫晉人心。指尖歷歷泉鳴澗，腹上鏘鏘玉振金。天外曲，月邊音。為君轉軸擬秋砧。又成雅集相依坐，清致高標記竹林。
鷓鴣天
作者：張鎡
朝代：宋

閒立飛虹遠興長。一方雲錦薦疏涼。翻風翠蓋無塵土，出水紅妝有豔香。攜靚侶，泛輕航。棹歌驚起野鴛鴦。同過清夏看新月，茉莉花園小象床。
鷓鴣天
作者：張鎡
朝代：宋

陰陰一架紺雲涼。嫋嫋千絲翠蔓長。紫玉乳圓秋結穗，水晶珠瑩露凝漿。相併熟，試新嘗。累累輕翦粉痕香。小槽壓就西涼酒，風月無邊是醉鄉。
鷗渚亭次韵茂洪西湖三詩·其一
作者：張鎡
朝代：宋

出城猶記四年前，朝看西湖到暮煙。
自有南湖相暖熱，可曾頻過六橋邊。
鷗渚亭次韵茂洪西湖三詩·其三
作者：張鎡
朝代：宋

塵土奔忙舉世人，無過白白鬢毛新。
一般要撰眼前樂，泉石由來樂較真。
鷗渚亭次韵茂洪西湖三詩·其二
作者：張鎡
朝代：宋

老子看山今益工，只憐雲氣不憐峰。
擡頭半餉無人說，自向波心汎短篷。
鷗渚偶成二首·其一
作者：張鎡
朝代：宋

晝陰無意到湖亭，引客悠然試一行。
便有同盟數公在，冒煙揮袂喜相迎。
鷗渚偶成二首·其二
作者：張鎡
朝代：宋

去去西南綠篠灣，折旋遵渚又飛還。
輕拳擊水纖鱗起，滴瀝波明一带間。
麗秋花
作者：張鎡
朝代：宋

疎翠巧裝丹鳳尾，素綃輕紐玉蟲鬚。
春花莫把秋叢薄，若比嬌妍總合輸。
點視馬驛因成兩絕·其一
作者：張鎡
朝代：宋

別駕今晨檢驛亭，道迎羸卒破銅鉦。
當年錯做書窗夢，蔽日旌旗出塞兵。
點視馬驛因成兩絕·其二
作者：張鎡
朝代：宋

萬里關山過險巇，風廊聊此憇權奇。
天開徑上從茲始，想見長鳴振鬣時。
龍井山主送蠟梅
作者：張鎡
朝代：宋

風落松釵滿磵橋，野蜂移蜜上枯條。
道人參得山中語，不是塗黄一樣嬌。
龍瑞宮
作者：張鎡
朝代：宋

陽明古罅閟靈宮，禱雨傳聞見活龍。
可是高人不留我，却從歸路數杉松。
漁家傲
作者：強至
朝代：宋

雪月照梅溪畔路。幽姿背立無言語。冷浸瘦枝清淺處。香暗度。妝成處士橫斜句。渾似玉人常淡佇。菱花相對盈清楚。誰解小圖先畫取。天欲曙。恐隨月色雲間去。
一春未嘗行樂而群花今已離披感而成篇
作者：强至
朝代：宋

只知倦馬趁風沙，不覺啼鶑破物華。
始擬尊前謀小酌，早堪枝上數殘花。
壯圖慘淡流年駛，樂事參差暮景斜。
薄醉浩歌搔短髮，江湖歸興滿天涯。
一春未尝行乐而群花今已离披感而成篇
作者：强至
朝代：宋

只知倦马趁风沙，不觉啼莺破物华。始拟尊前谋小酌，早堪枝上数残花。壮图惨淡流年驶，乐事参差暮景斜。薄醉浩歌搔短发，江湖归兴满天涯。
一春未尝行乐而群花今已离披感而成篇
作者：强至
朝代：宋

只知倦马趁风沙，不觉啼鶑破物华。
始拟尊前谋小酌，早堪枝上数残花。
壮图惨淡流年驶，乐事参差暮景斜。
薄醉浩歌搔短髮，江湖归兴满天涯。
七夕
作者：强至
朝代：宋

七月七日暑气徂，此夕何夕乐且娱。
世传牵牛会织女，雨洗云路迎霞车。
初因乌鹊致语错，经岁一会成阔疏。
牛女怒鹊置诸罪，拔毛髠脑如钳奴。
星精会合不可诘，我疑此说终诞虚。
又言星能遗人巧，罗列瓜果当庭除。
綵丝贯针望星拜，夜深乞巧劳僮愚。
吾闻朴散形器作，人夺天巧天无余。
匠心女手剧淫巧，工与造化分锱铢。
荐绅大夫一巧宦，坐取公相如指呼。
间乘巧言惑主听，能改荼蘗成甘腴。
纤辞丽曲骋文巧，剜刻圣道无完涂。
星如有巧更可乞，益恐薄俗难持扶。
我愿星精遗人拙，一变风化犹古初。
七夕
作者：强至
朝代：宋

七月七日暑气徂，此夕何夕乐且娱。世传牵牛会织女，雨洗云路迎霞车。初因乌鹊致语错，经岁一会成阔疏。牛女怒鹊置诸罪，拔毛髡脑如钳奴。星精会合不可诘，我疑此说终诞虚。又言星能遗人巧，罗列瓜果当庭除。綵丝贯针望星拜，夜深乞巧劳僮愚。吾闻朴散形器作，人夺天巧天无馀。匠心女手剧淫巧，工与造化分锱铢。荐绅大夫一巧宦，坐取公相如指呼。间乘巧言惑主听，能改荼檗成甘腴。纤辞丽曲骋文巧，剜刻圣道无完涂。星如有巧更可乞，益恐薄俗难持扶。我愿星精遗人拙，一变风化犹古初。
七夕
作者：强至
朝代：宋

七月七日暑氣徂，此夕何夕樂且娛。
世傳牽牛會織女，雨洗雲路迎霞車。
初因烏鵲致語錯，經歲一會成闊疏。
牛女怒鵲置諸罪，拔毛髠腦如鉗奴。
星精會合不可詰，我疑此說終誕虛。
又言星能遺人巧，羅列瓜果當庭除。
綵絲貫針望星拜，夜深乞巧勞僮愚。
吾聞樸散形器作，人奪天巧天無餘。
匠心女手劇淫巧，工與造化分錙銖。
薦紳大夫一巧宦，坐取公相如指呼。
間乘巧言惑主聽，能改荼蘗成甘腴。
纖辭麗曲騁文巧，剜刻聖道無完塗。
星如有巧更可乞，益恐薄俗難持扶。
我願星精遺人拙，一變風化猶古初。
丈人生辰
作者：强至
朝代：宋

才过中元九日期，人间最重早秋时。当年间杰凝天粹，此际生贤作吏师。候属金行资义节，气钟庚宿究兵奇。愿公大用龄盈百，岁岁长吟祝寿诗。
丈人生辰
作者：强至
朝代：宋

纔过中元九日期，人间最重早秋时。
当年间杰凝天粹，此际生贤作吏师。
候属金行资义节，气钟庚宿究兵奇。
愿公大用龄盈百，岁岁长吟祝寿诗。
丈人生辰
作者：强至
朝代：宋

纔過中元九日期，人間最重早秋時。
當年間傑凝天粹，此際生賢作吏師。
候屬金行資義節，氣鍾庚宿究兵奇。
願公大用齡盈百，歲歲長吟祝壽詩。
三月五日病中对雨作
作者：强至
朝代：宋

何术可留枝上锦，谁人能换鬓边丝。
不堪有限余春日，更值无聊足病时。
久判浮名唯念酒，肯因閒事辄忘诗。
雨频未拂金明柳，空听蓬莱唱旧辞。
三月五日病中对雨作
作者：强至
朝代：宋

何术可留枝上锦，谁人能换鬓边丝。不堪有限馀春日，更值无聊足病时。久判浮名唯念酒，肯因閒事辄忘诗。雨频未拂金明柳，空听蓬莱唱旧辞。
三月五日病中對雨作
作者：强至
朝代：宋

何術可留枝上錦，誰人能換鬢邊絲。
不堪有限餘春日，更值無聊足病時。
久判浮名唯念酒，肯因閒事輒忘詩。
雨頻未拂金明柳，空聽蓬萊唱舊辭。
三月十日作
作者：强至
朝代：宋

一病十日不出門，坐銷芳意疏清樽。
今朝騎馬探花去，枝上十空無一存。
三月十日作
作者：强至
朝代：宋
体裁：七言绝句

一病十日不出门，坐销芳意疏清樽。今朝骑马探花去，枝上十空无一存。
上何太宰生日二首·其二
作者：强至
朝代：宋

皇穹符宝运，嵩狱降真贤。
明月中秋后，黄花九月前。
潭潭新紫府，迭迭旧青毡。
遐想灵椿庆，春秋合几年。
上何太宰生日二首·其二
作者：强至
朝代：宋

皇穹符寶運，嵩獄降真賢。
明月中秋後，黄花九月前。
潭潭新紫府，疊疊舊青氈。
遐想靈椿慶，春秋合幾年。
上巳飲許公亭通判錢郎中以詩獻因依韵和呈
作者：强至
朝代：宋

丞相開筵御水頭，席間別乘擅詩流。
特誇元巳從公飲，不比常年結客遊。
淡色雲陰籠日薄，暖香花氣傍人浮。
篇章唱絕雖容和，酒盞恩深豈敢酬。
上巳饮许公亭通判钱郎中以诗献因依韵和呈
作者：强至
朝代：宋

丞相开筵御水头，席间别乘擅诗流。
特夸元巳从公饮，不比常年结客游。
淡色云阴笼日薄，暖香花气傍人浮。
篇章唱绝虽容和，酒盏恩深岂敢酬。
上巳饮许公亭通判钱郎中以诗献因依韵和呈
作者：强至
朝代：宋

丞相开筵御水头，席间别乘擅诗流。特誇元巳从公饮，不比常年结客游。淡色云阴笼日薄，暖香花气傍人浮。篇章唱绝虽容和，酒盏恩深岂敢酬。
上知府少卿
作者：强至
朝代：宋

近代东南守，何人与古同。唯公临婺女，变俗似文翁。流化陶编户，延儒萃泮宫。栖粮农亩溢，鞠草讼囹空。风月歌诗健，江山气象雄。双溪今改观，八咏昔非工。文酒高欢外，园林胜赏中。妙年登白首，素节有清风。嘉会千龄合，皇天五福融。晚跻卿位棘，行觐帝宸枫。卓马趋严诏，元龟简上聪。谋猷一朝启，利泽万区通。诸邑谁无状，孤生性最蒙。简书循吏检，牒诉尽愚衷。锐意锄奸蠹，推心活困穷。不能防众口，止解洁微躬。方托云垂荫，俄观岁改筒。气寒期念黍，声在或知桐。昔值民留寇，始闻书荐雄。生成单贱迹，今日愿因公。
上知府少卿
作者：强至
朝代：宋

近代东南守，何人与古同。
唯公临婺女，变俗似文翁。
流化陶编户，延儒萃泮宫。
栖粮农亩溢，鞠草讼囹空。
风月歌诗健，江山气象雄。
双溪今改观，八咏昔非工。
文酒高欢外，园林胜赏中。
妙年登白首，素节有清风。
嘉会千龄合，皇天五福融。
晚跻卿位棘，行觐帝宸枫。
卓马趋严诏，元龟简上聪。
谋猷一朝启，利泽万区通。
诸邑谁无状，孤生性最蒙。
简书循吏检，牒诉尽愚衷。
锐意锄奸蠹，推心活困穷。
不能防众口，止解洁微躬。
方托云垂荫，俄观岁改筩。
气寒期念黍，声在或知桐。
昔值民留寇，始闻书荐雄。
生成单贱迹，今日愿因公。
上知府少卿
作者：强至
朝代：宋

近代東南守，何人與古同。
唯公臨婺女，變俗似文翁。
流化陶編戶，延儒萃泮宮。
棲糧農畝溢，鞠草訟囹空。
風月歌詩健，江山氣象雄。
雙溪今改觀，八咏昔非工。
文酒高歡外，園林勝賞中。
妙年登白首，素節有清風。
嘉會千齡合，皇天五福融。
晚躋卿位棘，行覲帝宸楓。
卓馬趨嚴詔，元龜簡上聰。
謀猷一朝啟，利澤萬區通。
諸邑誰無狀，孤生性最蒙。
簡書循吏檢，牒訴盡愚衷。
銳意鋤奸蠹，推心活困窮。
不能防衆口，止解潔微躬。
方托雲垂蔭，俄觀歲改筩。
氣寒期念黍，聲在或知桐。
昔值民留寇，始聞書薦雄。
生成單賤迹，今日願因公。
上知府张少卿
作者：强至
朝代：宋

邦君今刺史，光禄古名卿。况是三台后，仍兼二事荣。才猷希世出，议论一时倾。文燄长千丈，诗锋锐五兵。量形沧海狭，气与素秋横。官路紫朱竞，公心绂冕轻。金华推美郡，铜虎惬专城。半岁开尊府，休风变细氓。堂阴空昼讼，桑野劝春耕。每布诏条暇，间携宾从行。江山寻胜地，笳鼓拥游旌。好景樽前挹，新篇席次成。双溪兹壮观，八咏昔虚声。治状称尤异，宸衷眷直清。势应非久次，代岂俟终更。卓马朝将近，元龟德素明。丰功增阀阅，旧物取钧衡。属吏谁堪恤，孤踪此最平。下科逾十稔，薄况甚三生。尚壮羞乾没，虽驽愿使令。斯辰如贲饰，吾道定蒙亨。辄取盐车吭，聊逢伯乐鸣。
上知府张少卿
作者：强至
朝代：宋

邦君今刺史，光禄古名卿。
况是三台后，仍兼二事荣。
才猷希世出，议论一时倾。
文燄长千丈，诗锋锐五兵。
量形沧海狭，气与素秋横。
官路紫朱竞，公心绂冕轻。
金华推美郡，铜虎惬专城。
半岁开尊府，休风变细甿。
堂阴空昼讼，桑野劝春耕。
每布诏条暇，间携宾从行。
江山寻胜地，笳鼓拥游旌。
好景樽前挹，新篇席次成。
双溪兹壮观，八咏昔虚声。
治状称尤异，宸衷眷直清。
势应非久次，代岂俟终更。
卓马朝将近，元龟德素明。
丰功增阀阅，旧物取钧衡。
属吏谁堪恤，孤踪此最平。
下科逾十稔，薄况甚三生。
尚壮羞干没，虽驽愿使令。
斯辰如贲饰，吾道定蒙亨。
辄取盐车吭，聊逢伯乐鸣。
上知府張少卿
作者：强至
朝代：宋

邦君今刺史，光祿古名卿。
况是三台後，仍兼二事榮。
才猷希世出，議論一時傾。
文燄長千丈，詩鋒銳五兵。
量形滄海狹，氣與素秋橫。
官路紫朱競，公心紱冕輕。
金華推美郡，銅虎愜專城。
半歲開尊府，休風變細甿。
堂陰空晝訟，桑野勸春耕。
每布詔條暇，間携賓從行。
江山尋勝地，笳鼓擁游旌。
好景樽前挹，新篇席次成。
雙溪茲壯觀，八咏昔虛聲。
治狀稱尤異，宸衷眷直清。
勢應非久次，代豈俟終更。
卓馬朝將近，元龜德素明。
豐功增閥閱，舊物取鈞衡。
屬吏誰堪卹，孤蹤此最平。
下科逾十稔，薄况甚三生。
尚壯羞乾沒，雖駑願使令。
斯辰如賁飾，吾道定蒙亨。
輒取鹽車吭，聊逢伯樂鳴。
上知郡都官
作者：强至
朝代：宋

列郡二千石，所理我与共。
临淮守最贤，万口交一颂。
彼邦困飞蝗，我境欲集凤。
彼民粒不充，我黍地无空。
严乎如秋霜，巨猾弗得纵。
断乎如蓍龟，吏法不敢弄。
铃斋昼观书，朱轓春劝种。
明堂购众材，我公实梁栋。
行吐胸中奇，勋名光有宋。
贱生何为者，碌碌备僚从。
天幸所与薄，半岁侍羁鞚。
燕雀势力小，鹅雁食口众。
贫贱两虽甘，沥恳辄披控。
朝廷重为邑，外台荐方用。
岂惟进寸跖，抑可利微俸。
私心觊公举，如昔望郡贡。
媒衒士所丑，未罪已自讼。
公如飞一章，举族免饥冻。
上知郡都官
作者：强至
朝代：宋

列郡二千石，所理我与共。临淮守最贤，万口交一颂。彼邦困飞蝗，我境欲集凤。彼民粒不充，我黍地无空。严乎如秋霜，巨猾弗得纵。断乎如蓍龟，吏法不敢弄。铃斋昼观书，朱轓春劝种。明堂购众材，我公实梁栋。行吐胸中奇，勋名光有宋。贱生何为者，碌碌备僚从。天幸所与薄，半岁侍羁鞚。燕雀势力小，鹅雁食口众。贫贱两虽甘，沥恳辄披控。朝廷重为邑，外台荐方用。岂惟进寸蹠，抑可利微俸。私心觊公举，如昔望郡贡。媒衒士所丑，未罪已自讼。公如飞一章，举族免饥冻。
上知郡都官
作者：强至
朝代：宋

列郡二千石，所理我與共。
臨淮守最賢，萬口交一頌。
彼邦困飛蝗，我境欲集鳳。
彼民粒不充，我黍地無空。
嚴乎如秋霜，巨猾弗得縱。
斷乎如蓍龜，吏法不敢弄。
鈴齋晝觀書，朱轓春勸種。
明堂購衆材，我公實梁棟。
行吐胸中奇，勳名光有宋。
賤生何爲者，碌碌備僚從。
天幸所與薄，半歲侍羈鞚。
燕雀勢力小，鵝雁食口衆。
貧賤兩雖甘，瀝懇輒披控。
朝廷重爲邑，外臺薦方用。
豈惟進寸蹠，抑可利微俸。
私心覬公舉，如昔望郡貢。
媒衒士所醜，未罪已自訟。
公如飛一章，舉族免饑凍。
上致政蒋侍郎二十六韵
作者：强至
朝代：宋

忆昔初登第，公时再镇杭。诸生尽宾礼，贱子正亲丧。顾在齐衰下，难瞻棨戟傍。无依绕树鹊，欲进触藩羊。岂谓二千石，容趋数仞墙。襟怀一虚接，位貌两俱忘。复坐蒙严诲，穷居庇末光。寒踪深退省，感遇剧中藏。俄解武林印，复怀吴郡章。重经所憩杜，俯近必恭桑。政续前遗爱，州存旧大纲。风骚揖韦白，术业驾龚黄。众有台衡议，朝推治状良。栋材抡杞梓，庙器荐圭璋。车马还非远，冥鸿趋莫量。傥来轻弁冕，思去傲沧浪。俞诏优贤降，安车就第康。鸿枢辞密辅，碧落应文昌。世外风波息，斋中日月长。静怜诗酒地，回笑利名场。愚也生无似，公乎惠未偿。昨官从一掾，去德越三霜。逖听解华绂，末由称贺偿。旅巢今甚迩，恩馆密相望。倾仰心摇旆，兢惭背负芒。功成何以祝，五福具无疆。
上致政蒋侍郎二十六韵
作者：强至
朝代：宋

忆昔初登第，公时再镇杭。
诸生尽宾礼，贱子正亲丧。
顾在齐衰下，难瞻棨戟傍。
无依绕树鹊，欲进触藩羊。
岂谓二千石，容趋数仞墙。
襟怀一虚接，位貌两俱忘。
復坐蒙严诲，穷居庇末光。
寒踪深退省，感遇剧中藏。
俄解武林印，復怀吴郡章。
重经所憩杜，俯近必恭桑。
政续前遗爱，州存旧大纲。
风骚揖韦白，术业驾龚黄。
众有台衡议，朝推治状良。
栋材抡杞梓，庙器荐圭璋。
车马还非远，冥鸿趋莫量。
傥来轻弁冕，思去傲沧浪。
俞诏优贤降，安车就第康。
鸿枢辞密辅，碧落应文昌。
世外风波息，斋中日月长。
静怜诗酒地，回笑利名场。
愚也生无似，公乎惠未偿。
昨官从一掾，去德越三霜。
逖听解华绂，末由称贺偿。
旅巢今甚迩，恩馆密相望。
倾仰心摇旆，兢惭背负芒。
功成何以祝，五福具无疆。
上致政蔣侍郎二十六韵
作者：强至
朝代：宋

憶昔初登第，公時再鎮杭。
諸生盡賓禮，賤子正親喪。
顧在齊衰下，難瞻棨戟傍。
無依繞樹鵲，欲進觸藩羊。
豈謂二千石，容趨數仞牆。
襟懷一虛接，位貌兩俱忘。
復坐蒙嚴誨，窮居庇末光。
寒蹤深退省，感遇劇中藏。
俄解武林印，復懷吳郡章。
重經所憩杜，俯近必恭桑。
政續前遺愛，州存舊大綱。
風騷揖韋白，術業駕龔黄。
衆有台衡議，朝推治狀良。
棟材掄杞梓，廟器薦圭璋。
車馬還非遠，冥鴻趨莫量。
儻來輕弁冕，思去傲滄浪。
俞詔優賢降，安車就第康。
鴻樞辭密輔，碧落應文昌。
世外風波息，齋中日月長。
靜憐詩酒地，回笑利名場。
愚也生無似，公乎惠未償。
昨官從一掾，去德越三霜。
逖聽解華紱，末由稱賀償。
旅巢今甚邇，恩館密相望。
傾仰心摇旆，兢慚背負芒。
功成何以祝，五福具無疆。
上詩惠酒有謝
作者：强至
朝代：宋

登高無具結歡悰，狂寫愁吟叩主翁。
遽荷兵厨均美釀，却將酩酊謝西風。
上诗惠酒有谢
作者：强至
朝代：宋
体裁：七言绝句

登高无具结欢悰，狂写愁吟叩主翁。遽荷兵厨均美酿，却将酩酊谢西风。
上运使工部
作者：强至
朝代：宋

天地悭英气，人皆所得偏。公乎何卓越，性乃独纯全。精学窥神奥，遗经讨圣渊。辞宗师者众，诗将敌无前。风雅一篇出，邦都万纸传。斯文知未坠，大笔救将颠。早听诸公论，仍推执事贤。松筠贞节劲，金石亮诚坚。向受严宸寄，尝持外计权。才良鱼遇水，奸墨雀逢鹯。黜陟司当尔，澄清古亦然。裁讥成贝锦，乱曲恶朱弦。未几恩函改，俄闻使旆迁。彭门劳镇抚，汉诏许周旋。铃阁昼开卷，熊轓春行田。坐棠稀讼牒，恭梓接乡廛。治状频称最，褒章讶未甄。淮州繁转给，漕柄议登延。旒扆知名旧，朝廷付命专。温书颁绿检，要职复青毡。岁赤膏腴地，河胶金谷船。尚繄心计敏，能免国需愆。既足中都食，兼充内帑钱。输将今底绩，留滞矧经年。不俟更书满，行聆迅召宣。帝猷归润色，天下伫陶埏。贱士何为者，孤踪最琐焉。技疏谋鼫鼠，声泯类寒蝉。七载沾微命，三霜备冗员。谨廉徒自信，朴讷复谁怜。材散良工弃，筋驽善御捐。泥涂宁避辱，沟壑尚忧填。援手惟公易，为容更孰先。愿由门下进，毕力效尘涓。
上运使工部
作者：强至
朝代：宋

天地悭英气，人皆所得偏。
公乎何卓越，性乃独纯全。
精学窥神奥，遗经讨圣渊。
辞宗师者众，诗将敌无前。
风雅一篇出，邦都万纸传。
斯文知未坠，大笔救将颠。
早听诸公论，仍推执事贤。
松筠贞节劲，金石亮诚坚。
嚮受严宸寄，尝持外计权。
才良鱼遇水，奸墨雀逢鹯。
黜陟司当尔，澄清古亦然。
裁讥成贝锦，乱曲恶朱絃。
未几恩函改，俄闻使旆迁。
彭门劳镇抚，汉诏许周旋。
铃阁昼开卷，熊轓春行田。
坐棠稀讼牒，恭梓接乡廛。
治状频称最，褒章讶未甄。
淮州繁转给，漕柄议登延。
旒扆知名旧，朝廷付命专。
温书颁绿检，要职復青毡。
岁赤膏腴地，河胶金谷船。
尚繄心计敏，能免国需愆。
既足中都食，兼充内帑钱。
输将今底绩，留滞矧经年。
不俟更书满，行聆迅召宣。
帝猷归润色，天下伫陶埏。
贱士何为者，孤踪最琐焉。
技疏谋鼫鼠，声泯类寒蝉。
七载沾微命，三霜备冗员。
谨廉徒自信，朴讷復谁怜。
材散良工弃，筋驽善御捐。
泥涂宁避辱，沟壑尚忧填。
援手惟公易，为容更孰先。
愿由门下进，毕力效尘涓。
上运使工部
作者：强至
朝代：宋

纲纪提诸郡，朝廷重外台。举今持使柄，第一议公才。心计笼寰宇，时名薄斗魁。邦家经费足，山海利源开。待哺充兵口，图丰积帑财。酂侯惭首汉，唐室愧称裴。干济谋无敌，澄清志不回。谄言迎刃破，奸胆望风摧。美课连优异，繁司久剸裁。由来藏器业，所趣在公台。岂俟更书满，当闻迅诏催。帝前推惠泽，天下活枯荄。贱子今州县，孤踪始草莱。十年参绂冕，再命尚尘埃。驭吏犹防盗，怜民甚抚孩。官箴诚自勖，士毂复谁推。近幸穷山侧，亲瞻大旆来。霁威宽局蹐，赐坐许徘徊。短效时令献，微躬或见哀。光华生裸壤，飞燄发寒灰。古亦伸知己，愚宁愧自媒。铸颜惟此尔，舍鲁更何哉。巨野容顽矿，良工取散材。愿由恩馆出，毕力策驽骀。
上运使工部
作者：强至
朝代：宋

纲纪提诸郡，朝廷重外台。
举今持使柄，第一议公才。
心计笼寰宇，时名薄斗魁。
邦家经费足，山海利源开。
待哺充兵口，图丰积帑财。
酇侯惭首汉，唐室愧称裴。
干济谋无敌，澄清志不回。
谄言迎刃破，奸胆望风摧。
美课连优异，繁司久剸裁。
由来藏器业，所趣在公台。
岂俟更书满，当闻迅诏催。
帝前推惠泽，天下活枯荄。
贱子今州县，孤踪始草莱。
十年参绂冕，再命尚尘埃。
驭吏犹防盗，怜民甚抚孩。
官箴诚自勖，士毂復谁推。
近幸穷山侧，亲瞻大旆来。
霁威宽跼蹐，赐坐许徘徊。
短效时令献，微躬或见哀。
光华生裸壤，飞燄发寒灰。
古亦伸知己，愚宁愧自媒。
铸颜惟此尔，舍鲁更何哉。
巨野容顽矿，良工取散材。
愿由恩馆出，毕力策驽骀。
上運使工部
作者：强至
朝代：宋

天地慳英氣，人皆所得偏。
公乎何卓越，性乃獨純全。
精學窺神奧，遺經討聖淵。
辭宗師者衆，詩將敵無前。
風雅一篇出，邦都萬紙傳。
斯文知未墜，大筆救將顛。
早聽諸公論，仍推執事賢。
松筠貞節勁，金石亮誠堅。
嚮受嚴宸寄，嘗持外計權。
才良魚遇水，奸墨雀逢鸇。
黜陟司當爾，澄清古亦然。
裁譏成貝錦，亂曲惡朱絃。
未幾恩函改，俄聞使旆遷。
彭門勞鎮撫，漢詔許周旋。
鈴閣晝開卷，熊轓春行田。
坐棠稀訟牒，恭梓接鄉廛。
治狀頻稱最，褒章訝未甄。
淮州繁轉給，漕柄議登延。
旒扆知名舊，朝廷付命專。
溫書頒綠檢，要職復青氈。
歲赤膏腴地，河膠金穀船。
尚繄心計敏，能免國需愆。
既足中都食，兼充內帑錢。
輸將今底績，留滯矧經年。
不俟更書滿，行聆迅召宣。
帝猷歸潤色，天下佇陶埏。
賤士何爲者，孤蹤最瑣焉。
技疏謀鼫鼠，聲泯類寒蟬。
七載沾微命，三霜備冗員。
謹廉徒自信，朴訥復誰憐。
材散良工棄，筋駑善御捐。
泥塗寧避辱，溝壑尚憂填。
援手惟公易，爲容更孰先。
願由門下進，畢力效塵涓。
上運使工部
作者：强至
朝代：宋

綱紀提諸郡，朝廷重外臺。
舉今持使柄，第一議公才。
心計籠寰宇，時名薄斗魁。
邦家經費足，山海利源開。
待哺充兵口，圖豐積帑財。
酇侯慚首漢，唐室愧稱裴。
幹濟謀無敵，澄清志不回。
諂言迎刃破，奸膽望風摧。
美課連優異，繁司久剸裁。
由來藏器業，所趣在公台。
豈俟更書滿，當聞迅詔催。
帝前推惠澤，天下活枯荄。
賤子今州縣，孤蹤始草萊。
十年參紱冕，再命尚塵埃。
馭吏猶防盜，憐民甚撫孩。
官箴誠自勗，士轂復誰推。
近幸窮山側，親瞻大旆來。
霽威寬跼蹐，賜坐許徘徊。
短效時令獻，微躬或見哀。
光華生裸壤，飛燄發寒灰。
古亦伸知己，愚寧愧自媒。
鑄顔惟此爾，捨魯更何哉。
巨野容頑礦，良工取散材。
願由恩館出，畢力策駑駘。
上高明府孙世则寄书及诗依韵和酬
作者：强至
朝代：宋
体裁：七言律诗

客颜憔悴过三闾，犹喜良朋记拙疏。忽隔重江论旧契，更言终日困新书。宦情共减中年后，乐事难同二月初。好在江山一樽酒，他时怀抱为君舒。
上高明府孫世則寄書及詩依韵和酬
作者：强至
朝代：宋

客顔憔悴過三閭，猶喜良朋記拙疏。
忽隔重江論舊契，更言終日困新書。
宦情共減中年後，樂事難同二月初。
好在江山一樽酒，他時懷抱爲君舒。
与任道及顺久二师赋小阁见月
作者：强至
朝代：宋

醉领玉川子，夜入支公院。
危阁邀共登，身在霜空半。
缺月穿云来，尘区未应见。
长飈荡寸霭，天宇痕无线。
坐久吹青灯，寒光可对面。
飘飖释苑秀，洒落儒林彦。
相逢爱忧清景，险语写幽玩。
野令才素悭，斗为吟毫健。
诗成万象索，孤影转楼殿。
游屦绝出门，高僧应作伴。